text:
Chad
Chad nyika yakakomberedzwa nedzimwe iri kumaodzanyemba kweAfrica. Nyika dzakakomberedza Chad dzinoti: Sudan kumabvazuva, Central African Republic kuchamhembe, Cameroon neNigeria kuchamhembe kwakadziva kumadokero uye Niger kumadokero.
Chad yakapatsanuka kuita matunhu mana anoti: gwenga riri kumaodzanyemba; nzvimbo isina mvura yeSahel iri pakati penyika; nenzvimbo yemiti nesora iri kuchamhembe. Nyanza yeChad panova ndipo panobva zita renyika iyi ndiyo yechipiri pakukura kwematoro muAfrica.
Gutaguru reChad rinonzi N'Djamena uye ndiro guru kupinda mamwe maguta. Nyika yeChad ine marudzi nendimi dzinotaurwa dzinodarika 200. ChiArab neFrench ndiyo mitauro yekumahofisi. Islam nechiKristu ndizvo zvitendero zvinotevedzwa nevanhu vazhinji.


c: text/html

text:
Muzvidzidzo zvinoti: taranyika; jekanyika; fundoyetsimba, Gumbapamwe reMushana (Solar System), rinobatanidza zuva nenyeredzi dzinopoterera nemaboterekwa akatenderera zuva. Nyeredzi idzi dzinosanganisira mitumbi inoti: Earth; Mars; Jupiter; Pluto; Mecury; Venus; Saturn, Uranus neNeptune..
Idzi ndidzo nyeredzi dzine maboterekwa anopoterera zuva ratinoona rinobuda nokuvira panyika yatigere. Nyeredzi idzi dzinoramba dziri mumaboterekwa iwaya nokuda kwefosi inokonzerwa negunganidzo rezuva inova inokweva nyeredzi idzi kune zuva.

robotstxt: allowed

filter: keep


text:
Waidakarira here kuverenga zvijijo izvi mu %%?
Hina
Haiwa
Verenga kana khopa shwiro jokupejisira jo marevhista A Sentinela no Despertai! zve mabhuku amweni akandandaniswa pasi apa.
Masoko Akanaka Anobva Kuna Mwari!
“Seek Peace and Pursue It”—1 Pet. 3:11
Keep Seeking Jehovah’s Righteousness!—Matt. 6:33
Urongwa hwo Gungano ro 2014
Ndiani Ari Kuita Zvinoda Jehovha Nyamasi Uno?
Munorivona Kudini Bhaibheri?
Munovona Kudini ngo Kumbeji?
Ngo Yapi Khiya Kuitira Upenyu hwo Mbhuri Hunodakajisa?
Ndiani Kamare ari Kutonga Nyika?
Kutambujika Kucazombopera Hako Here?
Vakafa Vangazoraramazve Kamare Here?
Kunasirihwazve kwakaithwa ko mabhuku o mu iterneti akungathuki kwawanika mumakhopi akadhindhwa.
© 2014 Watch Tower Bible and Tract Society of Pennsylvania.
|


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
25 Uyezve, Abrahamu akatorazve mumwe mudzimai ainzi Ketura.+
2 Kwapera nguva yakati, akamuberekera Zimrani naJokshani naMedhani naMidhiyani+ naIshbhaki naShuwa.+
3 Jokshani akabereka Shebha+ naDhedhani.+
Vanakomana vaDhedhani vakava Ashurimu naRetushimu naReumimu.
4 Vanakomana vaMidhiyani vaiva Efa+ naEferi naHanoki naAbhidha naEridhaa.+
Vose ava vaiva vanakomana vaKetura.
5 Gare gare Abrahamu akapa Isaka zvinhu zvose zvaakanga ainazvo,+
6 asi Abrahamu akapa zvipo+ vanakomana vevarongo avo Abrahamu aiva navo. Akabva avaendesa kure naIsaka mwanakomana wake,+ paakanga achiri mupenyu, nechokumabvazuva, kunyika yeMabvazuva.+
7 Aya ndiwo mazuva emakore oupenyu hwaAbrahamu hwaakararama, makore zana nemakumi manomwe nemashanu.
8 Abrahamu akabva aguma kufema, akafa anyatsokura, akwegura uye agutsikana, akaiswa kwakaiswa vanhu vokwake.+
9 Naizvozvo Isaka naIshmaeri vanakomana vake vakamuviga mubako reMakpera mumunda waEfroni mwanakomana waZohari muHiti uri pakatarisana neMamre,+
10 munda wakatengwa naAbrahamu kuvanakomana vaHeti. Imomo ndimo makavigwa Abrahamu nomudzimai wake Sara.+
11 Abrahamu afa, Mwari akaramba achikomborera Isaka mwanakomana wake,+ uye Isaka akanga achigara pedyo neBheeri-rahai-roi.+
12 Iyi ndiyo nhoroondo yaIshmaeri+ mwanakomana waAbrahamu akaberekerwa Abrahamu naHagari muIjipiti mushandikadzi waSara.+
13 Zvino aya ndiwo mazita evanakomana vaIshmaeri, maererano nemazita avo, maererano nekwakabva mhuri dzavo: Dangwe raIshmaeri raiva Nebhayoti,+ kwouya Kedhari+ naAdbheeri naMibsamu+
14 naMishma naDhuma naMasa,
15 Hadhadhi+ naTema,+ Jeturi, Nafishi naKedhema.+
16 Ava ndivo vanakomana vaIshmaeri, uye aya ndiwo mazita avo nezvivanze zvavo nemisasa yavo ine masvingo:+ machinda gumi nemaviri maererano nemadzinza avo.+
17 Aya ndiwo makore oupenyu hwaIshmaeri, makore zana nemakumi matatu nemanomwe. Akabva aguma kufema, akafa, akaiswa kwakaiswa vanhu vokwake.+
18 Vakagara kubvira paHavhira+ pedyo neShuri,+ iri pakatarisana neIjipiti, kusvikira kuAsiriya. Akagara pakatarisana nehama dzake dzose.+
19 Iyi ndiyo nhoroondo yaIsaka mwanakomana waAbrahamu.+
Abrahamu akabereka Isaka.
20 Isaka akanga aine makore makumi mana paakatora Ribheka mwanasikana waBhetueri+ muSiriya+ wokuPadhani-aramu, hanzvadzi yaRabhani muSiriya, kuti ave mudzimai wake.
21 Isaka akaramba achiteterera Jehovha kunyanya nokuda kwomudzimai wake,+ nokuti akanga asingabereki;+ naizvozvo Jehovha akabvuma kutetererwa nokuda kwake,+ Ribheka mudzimai wake akava nepamuviri.
22 Vanakomana vaiva mudumbu make vakatanga kurwisana,+ zvokuti akati: “Kana zvakadai, neiko ndiri mupenyu?” Naizvozvo akabvunza Jehovha.+
23 Jehovha akati kwaari: “Marudzi maviri ari mudumbu mako,+ uye mapoka maviri emarudzi achaparadzaniswa achibva mukati mako;+ rimwe boka rorudzi richava nesimba kupfuura rimwe boka rorudzi,+ mukuru achashandira muduku.”+
24 Zvishoma nezvishoma mazuva ake okuti asununguke akakwana, uye tarira! mapatya aiva mudumbu rake.+
25 Wokutanga akabva abuda akatsvuka pose pose senguo yomukuru mukuru yakagadzirwa nemvere;+ naizvozvo vakamutumidza kuti Isau.+
26 Munun’una wake akazobuda uye ruoko rwake rwakanga rwakabata chitsitsinho chaIsau;+ naizvozvo akamutumidza kuti Jakobho.+ Paakavabereka, Isaka akanga ava nemakore makumi matanhatu.
27 Zvino vakomana vacho vakakura, Isau akava murume anogona kuvhima,+ murume wesango, asi Jakobho murume asina chaanopomerwa,+ aigara mumatende.+
28 Isaka aida Isau, nokuti aiva nenhomba yenyama yemhuka, asi Ribheka aida Jakobho.+
29 Pane imwe nguva Jakobho akanga achibika nyemba, Isau paakasvika achibva kusango uye akanga aneta.
30 Naizvozvo Isau akati kuna Jakobho: “Ndapota, kurumidza, ndipewo zvitsvuku izvo ndidye—zvitsvuku zviri umo, nokuti ndaneta!” Ndokusaka akanzi Edhomu.+
31 Jakobho akati: “Kutanga, nditengesere udangwe hwako!”+
32 Isau akati: “Tarira ndichangofa hangu, udangwe hunondibatsireiko?”
33 Jakobho akawedzera kuti: “Tanga wandipikira!”+ Akamupikira, akatengesera Jakobho udangwe hwake.+
34 Jakobho akapa Isau chingwa nenyemba, akadya uye akanwa.+ Akabva asimuka akaenda. Naizvozvo Isau akazvidza udangwe hwacho.+
© 2014 Watch Tower Bible and Tract Society of Pennsylvania.
|


text:
Skweya
Muchidzidzo chePimanyika (Geometry), skweya (Square) chiumbwa chine mativi mana ose akaenzana negonya ina dzose dzakaenzana. Skweya riri mumupanda wegonyaina.
Pimamuganhu neNharaunda[chinja | edit source]
Pimamuganhu yeskweya rine mativi akareba nhambwe K inowanikwa netsazaniso inoti:
Pimamuganhu, P = 4.K,
uye Nharaunda yeSkweya inowanikwa netsazaniso inoti:
Nharaunda, A = K2
Zvifaniro zveSkweya[chinja | edit source]
Skweya iri mumupanda wegonyaina tsazamativi neruramamakonyo, saka zvinoreva kuti ine zvose zvifaniro (properties) zviumbwa zviviri izvi; sokuti:
- Guramakonya mbiri dzinochekana negonya re 90o uye dzinochekana kuita zvikamu zviviri zvakaenzana.
- Guramakonya dzeSkweya dzinocheka makonya muzvikamu zviviri zvakaenzana.
- Mativi akatarisana eSkweya akaenzana uye akati sambamba.
- Guramakonya mbiri dzeSkweya dzakaenzana
- Makonya ose ari mana eSkweya akaenza ari 90o


text:
Mari
Mari (money in English) inzira yekupima nayo hukoshi hwezvinhu zvinotengeseranwa zvinosanganisira, nhumbi, mhuka, mudziyo, basa, hushumiri nezvimwewo zvinotengwa nemuripo wemari. Makaerkare vanhu vaitengeserana vachipanana zvinhu zvacho chaizvo zvinodiwa, sokuti aive nechibage aikwanisa kuripa vamushandira kumunda nechibage chakare.
Nokufamba kwenguva vanhu vakatanga kutenga nemari yaigadzirwa nesimbi kana nezvimwe zvishongo zvaikosheswa panguva iyoyo. apkushanda kwemari, chinhu chinopiwa hukoshi hunoenderana nehuremu uye basa rakashandwa kuti chinhu ichi chivepo. Mutengo unotarwawo zvichienderana nekuti chinhu ichi chinowanikwa kana kushayika zvakadii.
Mamwe Mazita emari ndiwo anoti: mbong'o, shagi, mashereni.
Kubatwa nekurongwa kwemashandisirwo emari kunonzi Muduso - muZimbabwe Tendai Biti ndiye gurukota rinowona nezveMuduso - inonzi Finance kuEnglish.


text:
WASHINGTON
—
Zimbabwe iri kurangarira makore gumi nemashanu kubva zvakashaya vaimbova mutevedzeri wemutungamiri wenyika, VaJoshua Nkomo.
VaNkomo vakashaya musi wa 1 Chikunguru 1999 kuchipatara cheParirenyatwa Hospital muHarare, hurumende ikavapa chiremera chegamba renyika.
Munguva yehondo, VaNkomo vaizivikanwa nemazita akawanda anoratidza kuti munhu ainge akazvipira mukusunungura nyika. Vamwe vaivati “Umdala Wethu, vamwe vachivati "Father Zimbabwe" vamwewo vachivati "Chibwe Chitedza."
VaNkomo vakaberekwa muna Chikumi 1917 vakanodzidza kuSouth Africa uko vakasangana namuchakabvu, Va Nelson Mandela, avo vakazova mutungamiri mutema wekutanga muSouth Africa muna 1994.
VaNkomo vakatanga kupinda munyaya dzekurwira kodzero dzevashandi muna 1948 kuBulawayo apo vaishanda muguta iri.
Kubva kuma 1950, VaNkomo vakatungamira masangano akasiyana siyana. Vakazotanga bato re Zapu muna 1962, asi richibva rabanwa nehurumende yevachena yaitonga munguva iyi.
VaNkomo vakarwa hondo yeChimurenga, vari mutungamiri we Zapu, iyo yaive nemauto ayo eZipra vari kuZambia.
Munguva yehondo, VaNkomo nebato ravo vaidyidzana zvakanyanya ne African National Congress yekuSouth Africa, ukuwo VaRobert Mugabe ne Zanu, vachidyidzana ne Pan African Congress yemu South Africa makare.
Pakawana Zimbabwe kuzvitonga kuzere muna 1980, VaNkomo vakaitwa gurukota rehurumende. Pakava nekunetsana pakati peZanu-neZapu zvakapa kuti pazotanga kurwisana kwakasiya vanhu vanodarika zviuru makumi maviri vafa muGukurahundi yakatanga muna 1982 kuMatabeleland nedzimwe nzvimbo muMidlands.
VaNkomo vakadzingwa naVaMugabe muhurumende mushure mekupomerwa mhosva yekuda kurwisa hurumende yaivepo.
Mushure mekudzingwa muhurumende, VaNkomo vakazotiza munyika muna 1983 vochityira hupenyu hwavo.
Asi hondo yakazopera mushure mekunyorerana chibvumirano kwakaitwa naVaNkomo vakamirira Zapu naVaMugabe, vakamirirawo bato ravo.
Chibvumirano ichi chakaumba hurumende yemubatanidzwa VaNkomo vakaitwa mutevedzeri wechipiri wemutungamiri wenyika chinzvimbo chavakaramba vainacho kudzimara vashaya.
Hama dzaVaNkomo, VaSamuel Sipepa Nkomo, namushakabvu VaJohn Nkomo vakava naVaJoshua Nkomo mumazuva avo ekupedzisira.
VaSipepa Nkomo vanoti zvakaitika mukufa kwaVaJoshua Nkomo zvichiri mundangariro dzavo.
Mutauriri webato reZanu-PF, VaRugare Gumbo, vanoti VaNkomo vaive gamba uye bato ravo riri kuyedza kuzadzikisa zvishuviro zvavo.
Asi mutevedzeri wemutungamiri webato reZAPU, Amai Emilia Mukaratirwa, vanoti hurumende iri kukundikana kuzadzikisa zvido zvaVaNkomo.
Mashoko aya atsinhirwawo nevanoronga misangano muMDC-T, VaNelson Chamisa, avo vanotiwo VaNkomo vaida kumisa nyaya dzehuori asi izvi zvakundikana.
Vanonzi vanotungamira chikwata cheMDC Renewal Team, VaTendai Biti, vanotiwo hurumende iripo yakundikana zvachose kuti VaNkomo vazorore murugare.
Nyanzvi munyaya dzezvematongerwo enyika, uye vari mukuru we Media Center, VaEarnest Mudzengi, vanoti nyaya yekuti vanhu vavhote murunyararo yaidiwa naVaNkomo haina kuzadzikiswa.
VaMudzengi vanotiwo zviri kuitika kuNuanetsi Ranch zvekumbunyikidza vanhu handizvo zvaida kuitwa naVaNkomo pavakatanga chirongwa ichi.
Mwana wamushakabvu Nkomo, Muzvare Thandi Nkomo, vanoti semhuri vari kuyedza kuzadzikisa zvido zvemufi nekuvaka muzinda wekudzidzisa vanhu zvikuru vechidiki nenyaya yenhoroondo yaVaNkomo.
Vanoti vari kufara kuti hurumende iri kuita zvimwe zvinhu senzira yekurangarira VaNkomo zvakafanana nezviumbwa zvakaiswa muBulawayo uye kupa nhandare nemigwagwa zita ravo.
Asi Muzvare Thandi Nkomo vanoti pachine zvakawanda zvinoda kuitwa senzira yekuzadzikisa zvishuviro zvaVaNkomo.
Nyaya Ina Blessing Zulu


text:
Sei Muchiparidzira Vanhu Vanotova Nechitendero Chavo?
Takaona kuti vanhu vakawanda vanotova nechitendero chavo vanonakidzwa nokukurukura nyaya dziri muBhaibheri. Asi tinoremekedza kodzero yomunhu yokuva nechitendero chakasiyana nechedu uye hatimanikidzi vanhu kuteerera shoko redu.
Patinenge tichikurukura zvechitendero, tinoedza kushandisa zano reBhaibheri rokuti tizviite “
nounyoro” uye ‘
tiremekedze zvikuru’ vamwe. (1 Petro 3:
Somuenzaniso, mumwe munhu anogona kunge akabatikana zvokushaya nguva yokuti tikurukure asi rimwe zuva anogona kunge akasununguka. Uye vanhu vanogona kusangana nezvimwe zvinhu muupenyu zvingaita kuti vade kunzwa zvinodzidziswa neBhaibheri. Ndokusaka tichiedza kutaura nevanhu kanopfuura kamwe chete.


text:
Ketamhuka
Ketamhuka (Zoology in English) ibazi rechidzidzo cheKetazvipenyu rinotarisa zvemhuka. Zvarinobata zvinosanganisira: chimiro chemhuka, kubereka kwadzo, matunhu dzinogarwa nemhuka, uye kuti rudzi rwemhuka rwunorarama here kana kuti rwakatsakatika. Nyanzvi yakadzidzira chidzidzo ichi anonzi Chiketamhuka.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamhuka ibazi reruzivo pamusoro pemhuka.


text:
VECHIDUKU VANOBVUNZA KUTI
Tinofanira Kurambana Here? (Chikamu 2)
Unofanira kuudza sei mumwe wako kana mava kuda kurambana? Kutanga, sarudza kuti ndepapi pazvinoita kuti mukurukurirane. Pangava papi?
Uri iwe uri kurambwa waizoda kuti zviitwe sei? (Mateu 7:12) Waizoda kuti zvitaurwe pamberi pevamwe vanhu here? Hawaizoda kuti zvidaro.
Kunze kwokunge zvisingaiti, zvaizova zvakanaka kuti musagumisa kufambidzana kwenyu muchishandisa muchina wokudavira foni, kutumira meseji pafoni kana kuti pakombiyuta. Sarudza nguva nenzvimbo zvichaita kuti mukwanise kukurukura nyaya iyi inokosha.
Unofanira kutaura kuti kudii kana nguva yokuti utaure yasvika? Muapostora Pauro akakurudzira vaKristu kuti ‘vataurirane chokwadi.’
Saka nzira yakanakisisa ndeyokuti uve akangwarira asi usingatsuduguki. Taura zvakajeka nei uchifunga kuti kufambidzana kwenyu hapana kwakunokusvitsai.
Haufaniri hako kutaura ndandanda yezvikanganiso kana kuti kuramba uchingotsoropodza mumwe wako. Chokwadi, pane kuti utaure kuti, “Hauite izvi” kana kuti “Haumbofi wakaita izvo,” zvingava nani kuti utaure mashoko ane chokuita nemanzwiro ako—“Ndinoda munhu aka- . . .” kana kuti “Ndinofunga kuti kufambidzana uku kunofanira kuguma nokuti . . .”
Ino haisi nguva yokuti pamunhondo pamusasa kana kuti yokuchinjwa mafungiro ako nomumwe munhu. Yeuka kuti wasarudza kumuramba pamusana pechikonzero chakanaka. Saka ngwarira kana mumwe wako akaedza kuchinja mafungiro ako achikunyengetedza nemanomano. Mumwe musikana anonzi Lori anoti, “Pashure pokunge ndaramba mukomana wangu, akatanga kugara akasuruvara nguva dzose. Ndinofunga kuti aiita izvozvo kuitira kuti ndimunzwire tsitsi. Ndaimunzwira tsitsi asi handina kumbobvumira zvaaiita kuti zvichinje chisarudzo changu.” Kufanana naLori, ziva zvaunoda. Omerera pane zvaunenge wasarudza. Aiwa wako ngaave aiwa.—Jakobho 5:12.
Migumisiro Yokurambana.
Usashamisike kana ukambosuruvara kwekanguva pashure pokunge marambana. Ungatonzwa sezvakaita munyori wepisarema akati: “Ndavhiringidzika, ndakotama zvakanyanya; zuva rose ndinofamba-famba ndakasuruvara.”
Dzimwe shamwari dzinenge dziine chinangwa chakanaka dzingaedza kubatsira dzichikukurudzira kuti mudzokererane. Ngwarira! Uchatofanira kurarama nemigumisiro yezvaunenge wasarudza—kwete neshamwari dzako. Saka usazeza kuramba wakaomerera pachisarudzo chako—kunyange uchirwadziwa nezvinenge zvaitika.
Iva nechokwadi chokuti pakupedzisira, kurwadziwa kwaunoita kuchapera. Panguva ino, wadii kutora matanho anobatsira, seanotevera, kuti ukurire mamiriro acho ezvinhu?
Taura manzwiro ako kune munhu waunovimba naye.—Zvirevo 15:22.
Nyengetera kuna Jehovha nezvenyaya yacho.—Pisarema 55:22.
Ramba uine zvizhinji zvokuita.—1 VaKorinde 15:58.
Usazviita zindoga!—Zvirevo 18:1.
Ibva watanga kushamwaridzana nevanhu vanokukurudzira. Edza kuramba uchifunga zvinhu zvinobatsira.—VaFiripi 4:8.


text:
Chii Chinodiwa Kuti Mhuri Ifare?
Unofunga kuti . . .
rudo here?
imari here?
pane chimwewo chinhu here?
BHAIBHERI RINOMBOTII?
“Vanofara vaya vanonzwa shoko raMwari vachirichengeta!”—Ruka 11:28, Shanduro yeNyika Itsva.
ZVARINOTAURA ZVINGAKUBATSIRA SEI?
Uchawana rudo rwechokwadi.—VaEfeso 5:28, 29.
Uchawana ruremekedzo rwechokwadi.—VaEfeso 5:33.
Uchava nemhuri yakabatana.—Mako 10:6-9.
TINGANYATSOBVUMA HERE ZVINOTAURWA NEBHAIBHERI?
Hongu. Tine zvikonzero zviviri zvinoita kuti tidaro:
Mwari ndiye akatanga mhuri. Bhaibheri rinoti “mhuri dzose . . . dzinowana mazita adzo” kuna Jehovha Mwari. (VaEfeso 3:14, 15) Izvi zvinoreva kuti Jehovha ndiye akaita kuti pave nourongwa hwemhuri. Nei izvi zvichikosha?
Chimbofunga: Kana uchidya zvokudya zvinonaka, woda kuziva zvakashandiswa pakuzvibika, unobvunza ani? Hazvina musoro here kuti unobvunza akabika wacho?
Saka kana tichidawo kuziva zvinodiwa kuti mhuri ifare, tinobvunza Jehovha, uyo akatanga urongwa hwemhuri.—Genesisi 2:18-24.
Mwari ane hanya newe. Mhuri dzakachenjera dzinotsvaka mazano kuna Jehovha, uyo anopa mazano aya achishandisa Shoko rake. Anozviitirei? “Nokuti iye ane hanya nemi.” (1 Petro 5:6, 7) Jehovha anokuda nemwoyo wose, uye mazano ake anoshanda nguva dzose!—Zvirevo 3:5, 6; Isaya 48:17, 18.
ZVOKUFUNGA NEZVAZVO
Ungava sei murume, mudzimai kana kuti mubereki akanaka?
Bhaibheri rinopindura mubvunzo iwoyo pana VAEFESO 5:1, 2 naVAKOROSE 3:18-21.


text:
MUTEVEDZERI wegurukota rinoona nezvekushanyirwa kwenyika, Retired Brigadier-General Walter Kanhanga vakakomekedza masangano anoona nezvekuchengetedzwa kwenharaunda kuti aone kuti vanopisa masango zvisina tsarukano varangwa zvakaomarara. Vachitaura vari kuGuruve nemusi weChipiri svondo rapera pamusangano wavakaita nemasangano anosanganisira reEnvironmental Management Agency (EMA), Rtd Brig-Gen Kanhanga vakati kupiswa kwemasango kuri kudzosera budiriro yeZimbabwe shure apo yakatarisana nekusimudzira upfumi hwenyika pasi pechirongwa cheZim-Asset.
Vakakurudzira madzishe kuti vashande nemapurisa pamwe neveEMA mukuranga nhubu dzinokonzeresa moto wesango.
“Madzishe tisu tine masabhuku uye ndivo vane vana vanotanga moto. Hakuna hutsi pasina moto, hapana moto unotanga usina chaukonzera. Sei vanhu ivavo vasiri kurangwa zvakakodzera? Ndapota shandai nemapurisa pamwe neveEMA kuti vanobatwa nemhosva varangwe zvakakodzera,” vakadaro Rtd Brig-Gen Kanhanga.
Mambo Chipuriro, VaClever Mashiri, vakati vachashanda neveEMA pamwe nemapurisa mukuranga vose vanopisa masango uye panenge pashaikwa mupari wemhosva sabhuku wenzvimbo inenge yapiswa ndiye acharipiswa.


text:
Muchidzidzo fundoyetsimba, hwiriro (Frequency) - iri izwi rinotaura huwandu hwechiitiko chinodzokorora, kuti chiri kuitika kangani kuchiverengwa pachiyero chenguva. Hwiriro hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe. Chititiko chinoverengwa chichitangira nokuperera panvzimbo imwe kureva kuti kana chapera kuitika panenge pave nokudzokera panzvimbo pavambwa kuverengwa.
Kurerutsa MutauroEdit
- Magetsi emuZimbabwe ane hwiriro hwe 60 hertz.
- Ruwoko rwunotaridza masekondi pachiringazuva rwune hwiriro hwe 60 pamineti hour imwe.
- Injini yemotokari ine hwiriro hwunodarika 2000 dendera pamineti.
TsikaEdit
- Anohwiriro raura maakambobata hove - apa kureva kudzokorora kuraura maakambobata hove.


text:
KANA zvinhu zvakanaka, munhukadzi anotarisirwa kutakura pamuviri kusvika pakusununguka kwakwana mwedzi mipfumbamwe kana kuti mazuva angangosvika 280 apo mwana anenge aumbwa zvakazara.
Zvisinei, kune vamwe vana vanosunungukwa nguva isati yakwana apo mudzimai anenge asvitsa mwedzi minonwe aine pamuviri mwana wacho achikwanisa kurarama.
Tsvakiridzo yakaitwa neKwayedza padandemutande reRefence.com happy wheels inoratidza kuti munhoroondo yepasi rose, Beaulah Hunter, wekuLos Angeles, kuUnited States, ndiye akatakura pamuviri kwenguva yakarebesa kudarika vamwe apo akasununguka mugore ra1945 mushure mekutakura nhumbu kwemazuva 375 uye mwana wake aive akagwinya zvikuru.
Izvi zvinoreva kuti mudzimai uyu akatakura mimba kwegore nemazuva gumi.
Kunze kwaHunter, kune mumwe mudzimai zvakare uyo asina kudomwa nyika yake anonzi akazvara mwana mushure mekutakura nhumbu kwemazuva 317.
Zvakadaro, vanamazvikokota veutano vanoti dzimwe nguva vamwe vana vanofa mushure mekunge vazvarwa nguva isati yakwana kana kuti yadarikidza.


text:
Tsaza-
Mukutaura ChiShona vara rokuti Tsaza- (Equi-) chivakamberi chichange chiri kushandiswa kuratidza kuti zvakadomwa kumashure kwaicho chivakamberi ichi zvakaenzana uye zvakafanana. Tsaza- achange achisahndiswa nenzira imwe inoshandiswa prefix 'equi-' inoshandiswa kuEnglish pamwazwi akaita sa: equidistant; equilateral; equiangular.
Sarudzo iyi yaitwa pachicherechedzwa kuti kufanana hazvirevi kuenzana; sokuti baba nemwana wavo nyangwe vakafanana, havana kuenzana.
Chivakamberi ichi chiri kubva paizwi reChiManyika rokuti tsazana rinoreva kuenzana.
Muenzaniso weChivakamberi ichi[chinja | edit source]
- Gonyaina tsazamativi (Rhombus) - iri izwi rinoreva gonyaina rine mativi akaenzana nhambwe. Gonya dzemukati dzakatarisana dzinenge dzakaenzana zvakare. Chiumbwa ichi chine madanhamakonya maviri anochekana negonya re 90o. Tsazano iri pamupanda wegonyaina tsazamativi zvakare.
- Gonyaina tsazamakonya (Rectangle) - iri izwi rapiwa kureva chiumbwa chine makonya mana ose akaenzana; gonya rimwe nerimwe riine 90o. Mativi maviri akatarisana anenge akaenzana uye akati sambamba. Tsazano rinogona kupinda pamupanda wechiumbwa ichi asi kazhinji tinosarudza kuti tsazano rimire roga.
- Tsazahusiku (Equinox)
Mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka North pole neSouth pole - mativi ose eAkiso anenge ari nhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pamazuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
- Mutsazanisi (equator) mutsetse unopangidza pakati ne pakati penyika uchikamura hafu yekuChamhembe kubva kuhafu yekuMaodzanyemba - Southern and Northern Hemisphere. Mutsazanisi une nhambwe dzakaenzana kubva kuNorth pole ne South pole panzvimbo dzose.


text:
CHITSAUKO 1
Chokwadi Pamusoro paMwari Ndechipi?
Mwari ane hanya newe zvechokwadi here?
Mwari akaita sei? Ane zita here?
Zvinoita here kuti uswedere pedyo naMwari?
1, 2. Nei zvichiwanzova zvakanaka kubvunza mibvunzo?
WAKAMBOCHERECHEDZA here mabvunziro anoita vana mibvunzo? Vakawanda vanotanga kubvunza pavanongogona kutaura. Vakanyatsovhura maziso, vachida kuziva, vanokutarisa, vobvunza zvinhu zvakadai sokuti: Nei denga riri rebhuruu? Nyeredzi dzakagadzirwa nei? Ndiani akadzidzisa shiri kuimba? Ungaedza chaizvo kupindura, asi hazvisi nyore nguva dzose. Kunyange mhinduro yako yakanaka chaizvo ingamutsa mumwe mubvunzo wokuti: Nei?
2 Vana havasivo voga vanobvunza mibvunzo. Sezvatinokura, tinoramba tichibvunza. Tinoita izvi patinobvunza nzira, uye kuti tizive njodzi dzatinofanira kudzivisa, kana kuti kugutsa kuda kuziva. Asi vanhu vazhinji vanoita sevanorega kubvunza mibvunzo, kunyanya iya inokosha kwazvo. Zvichida vanorega kutsvaka mhinduro.
3. Nei vakawanda vachirega kuedza kutsvaka mhinduro dzemibvunzo inokosha kwazvo?
3 Chimbofunga nezvomubvunzo uri pabutiro rebhuku rino, mibvunzo iri mumashoko okusuma, kana kuti iya iri panotangira chitsauko chino. Iyi mimwe yemibvunzo inokosha kwazvo yaungabvunza. Asi vanhu vakawanda vakarega kuedza kutsvaka mhinduro dzacho. Nei? Bhaibheri rine mhinduro dzacho here? Vamwe vanofunga kuti mhinduro dzaro dzakanyanya kuoma kuti munhu adzinzwisise. Vamwe vanonetseka kuti kubvunza mibvunzo kungaita kuti vanyadziswe. Uye vamwe vanosarudza kuti zvakanaka kusiyira mibvunzo yakadaro kuvatungamiriri vezvitendero nevadzidzisi. Zvakadini newe?
4, 5. Ndeipi mimwe mibvunzo inokosha kwazvo yatingabvunza muupenyu, uye nei tichifanira kutsvaka mhinduro dzacho?
4 Zvichida, unoda kuwana mhinduro dzemibvunzo inokosha youpenyu. Hapana mubvunzo kuti dzimwe nguva unomboshamisika kuti: ‘Chinangwa choupenyu chii? Upenyu huno ndihwo hwoga huripo here? Mwari akamboita sei chaizvo?’ Zvakanaka kubvunza mibvunzo yakadai, uye zvakakosha kuti usarega kusvikira wawana mhinduro dzinogutsa uye dzechokwadi. Mudzidzisi akakurumbira, Jesu Kristu akati: “Rambai muchikumbira, uye muchapiwa; rambai muchitsvaka, uye muchawana; rambai muchigogodza, uye muchazarurirwa.”—Mateu 7:7.
5 Kana ‘ukaramba uchitsvaka’ mhinduro dzemibvunzo inokosha, uchawana kuti kutsvaka kwacho kungakuunzira mubayiro mukuru. (Zvirevo 2:1-5) Pasinei nokuti vamwe vanhu vangave vakakuudza chii, mhinduro dziripo, uye unogona kudziwana—muBhaibheri. Mhinduro dzacho hadzina kunyanya kuoma kuti udzinzwisise. Zvinotobatsira zvakanyanya ndezvokuti dzinopa tariro uye mufaro. Uye dzinogona kukubatsira kurarama upenyu hunogutsa iye zvino. Kutanga, ngatikurukurei mubvunzo wanetsa vanhu vakawanda.
MWARI HAANA HANYA UYE ANE MWOYO WAKAOMA HERE?
6. Nei vanhu vakawanda vachifunga kuti Mwari haana hanya nokutambura kwevanhu?
6 Vanhu vakawanda vanofunga kuti mhinduro yomubvunzo iwoyo ndihungu. Vanofunga kuti, ‘Kudai Mwari aiva nehanya, nyika yaisazova nzvimbo yakasiyana zvikuru nezvairi here?’ Tinoona nyika izere nehondo, kuvengana, uye nhamo. Uye somunhu oga oga, tinorwara, tinotambura, tinofirwa nevadiwa vedu. Saka, vakawanda vanoti, ‘Kudai Mwari aiva nehanya nesu uye nematambudziko edu, aisazoita kuti zvinhu zvakadaro zvirege kuitika here?’
7. (a) Vafundisi vakaita sei kuti vakawanda vafunge kuti Mwari ane mwoyo wakaoma? (b) Bhaibheri rinombodzidzisei chaizvo nezvemiedzo yatingatambura nayo?
7 Zvakatoipa ndezvokuti dzimwe nguva vafundisi vanoita kuti vanhu vafunge kuti Mwari ane mwoyo wakaoma. Sei? Panouya dambudziko, vanoti kuda kwaMwari. Chokwadi, vafundisi vakadaro vanopomera Mwari kuti ndiye anoita kuti zvinhu zvakaipa zviitike. Ichocho ndicho chokwadi here pamusoro paMwari? Bhaibheri rinombodzidzisei chaizvo? Jakobho 1:13 inopindura kuti: “Paanenge achiedzwa, munhu ngaarege kuti: ‘Ndiri kuedzwa naMwari.’ Nokuti hapana munhu angaedza Mwari nezvinhu zvakaipa uyewo iye haaedzi munhu.” Saka Mwari haasi iye anokonzera uipi hwaunoona kwose kwose munyika. (Jobho 34:10-12) Chokwadi, iye anobvumira kuti zvinhu zvakaipa zviitike. Asi kubvumira kuti chimwe chinhu chiitike uye kuchikonzera zvakasiyana zvikuru.
8, 9. (a) Ungaenzanisira sei kusiyana kwakaita kubvumira kuti uipi huvepo uye kuhukonzera? (b) Nei zvaisazova zvakanaka kuti tishore kusarudza kwakaita Mwari kubvumira vanhu kurarama nenzira yakaipa?
8 Somuenzaniso, funga nezvababa vakachenjera uye vane rudo vane mwanakomana akura uyo achiri kugara pamba nevabereki vake. Mwanakomana wacho paanopanduka, osarudza kubva pamba, baba vake havamurambidzi. Mwanakomana wacho anorarama nenzira yakaipa, opinda mumatambudziko. Baba vacho ndivo vanenge vakonzera matambudziko omwanakomana wavo here? Kwete. (Ruka 15:11-13) Saizvozvowo, Mwari haarambidzi vanhu pavanosarudza kurarama nenzira yakaipa, asi haasiri iye anokonzera matambudziko anozovapo. Saka, chokwadi zvaisazova zvakanaka kupomera Mwari matambudziko ose evanhu.
9 Mwari ane zvikonzero zvakanaka zvokubvumira vanhu kurarama nenzira yakaipa. SoMusiki wedu akachenjera uye ane simba, haafaniri hake kutitsanangurira zvikonzero zvake. Zvisinei, nokuda kworudo, Mwari anoita izvi. Uchadzidza zvakawanda nezvezvikonzero izvi muChitsauko 11. Asi iva nechokwadi chokuti Mwari haasi iye anokonzera matambudziko atinotarisana nawo. Asi anotipa tariro imwe chete yokugadzirisa zvinhu!—Isaya 33:2.
10. Nei tingavimba kuti Mwari achabvisa migumisiro yose youipi?
10 Uyezve, Mwari mutsvene. (Isaya 6:3) Izvi zvinoreva kuti akachena. Haana kana kauipi zvako. Saka tinogona kuvimba naye zvizere. Hatigoni kuita saizvozvo nevanhu, avo dzimwe nguva vanova nouori. Kunyange munhu ane chiremera akatendeseka kwazvo, kazhinji haana simba rokugadzirisa kukanganisa kunoitwa nevanhu vakaipa. Asi Mwari ane simba rose. Anogona uye achabvisa migumisiro yose yakaunzwa pavanhu nouipi. Mwari paachaita izvozvo, achazviita nenzira ichagumisa uipi nokusingaperi!—Pisarema 37:9-11.
MWARI ANONZWA SEI NOKUSARURAMISIRA KWATINOTARISANA NAKO?
11. (a) Mwari anonzwa sei pamusoro pokusaruramisira? (b) Mwari anonzwa sei pamusoro pokutambura kwako?
11 Panguva ino, Mwari anonzwa sei nezviri kuitika munyika uye muupenyu hwako? Kutanga, Bhaibheri rinodzidzisa kuti Mwari “anoda kururamisira.” (Pisarema 37:28) Saka ane hanya chaizvo nezvakarurama uye zvakaipa. Anovenga kusaruramisira kwose. Bhaibheri rinotaura kuti Mwari “akarwadziwa mumwoyo make” zvakaipa pazvakazadza nyika munguva yakapfuura. (Genesisi 6:5, 6) Mwari haana kuchinja. (Maraki 3:6) Achiri kuvenga kuona kutambura kuri kuitika munyika yose. Uye Mwari anovenga kuona vanhu vachitambura. “Iye ane hanya nemi,” rinodaro Bhaibheri.—1 Petro 5:7.
12, 13. (a) Nei tiine unhu hwakanaka hwakadai sorudo, uye rudo runoita kuti tione sei nyika? (b) Nei ungava nechokwadi chokuti Mwari zvechokwadi achagadzirisa matambudziko enyika?
12 Tingava sei nechokwadi chokuti Mwari anovenga kuona kutambura? Hehuno humwe uchapupu. Bhaibheri rinodzidzisa kuti munhu akasikwa nomufananidzo waMwari. (Genesisi 1:26) Saka tine unhu hwakanaka nokuti Mwari ane unhu hwakanaka. Somuenzaniso, zvinokunetsa here kuona vanhu vasina mhosva vachitambura? Kana uine hanya nokusaruramisira kwakadaro, iva nechokwadi chokuti Mwari anotova nehanya zvakanyanya nezvokusaruramisira kwacho.
13 Chimwe chinhu chakanaka kwazvo chine vanhu kukwanisa kuratidza rudo. Izvozvo zvinoratidzawo zvakaita Mwari. Bhaibheri rinodzidzisa kuti “Mwari rudo.” (1 Johani 4:8) Tinoratidza rudo nokuti Mwari anoratidza rudo. Rudo rwaizoita kuti ugumise kutambura uye kusaruramisira kwaunoona munyika here? Kudai waiva nesimba rokuita izvozvo, waizozviita here? Chokwadi waizozviita! Unogona kuvawo nechokwadi chokuti Mwari achagumisa kutambura uye kusaruramisira. Zvipikirwa zvinotaurwa mumashoko okusuma ebhuku rino hazvisi kungorota kana kuti tarisiro dzisina basa. Zvechokwadi zvipikirwa zvaMwari zvichazadzika! Zvisinei, kuti utende zvipikirwa zvakadaro, unofanira kuziva zvakawanda nezvaMwari akazviita.
MWARI ANODA KUTI UZIVE KUTI IYE NDIANI
14. Zita raMwari ndiani, uye nei tichifanira kurishandisa?
14 Kana uchida kuti mumwe munhu akuzive, ungaitei? Waisazoudza munhu wacho zita rako here? Mwari ane zita here? Zvitendero zvakawanda zvinopindura kuti zita rake ndi“Mwari” kana kuti “Ishe,” asi iwayo haasi mazita chaiwo. Iwo mazita okuremekedza, akangofanana nemazita okuremekedza akadai sa“mambo” uye “purezidhendi.” Bhaibheri rinodzidzisa kuti Mwari ane mazita mazhinji okuremekedza. Mamwe acho ndi“Mwari” uye “Ishe.” Zvisinei, Bhaibheri rinodzidzisawo kuti Mwari ane zita rake pachake: Jehovha. Pisarema 83:18 rinoti: “Imi, mune zita rokuti Jehovha, imi moga ndimi Wokumusorosoro kumusoro kwenyika yose.” Kana Bhaibheri rako risina zita iroro, ungada kuona Mashoko Okuwedzera ari pamapeji 195-7 ebhuku rino kuti udzidze kuti nei zvakadaro. Chokwadi ndechokuti zita raMwari rinowanika kane zviuru mune zvakanyorwa zveBhaibheri zvekare. Saka Jehovha anoda kuti uzive zita rake uye kuti urishandise. Neimwe nzira, ari kushandisa Bhaibheri kukuudza zita rake.
15. Zita rokuti Jehovha rinorevei?
15 Mwari akazvipa zita rine zvarinoreva chaizvo. Zita rake rokuti Jehovha, rinoreva kuti Mwari anogona kuzadzisa chipikirwa chero chipi zvacho chaanoita uye anogona kuita chero chipi zvacho chaanoda chaanenge achifunga. * Zita raMwari rakasiyana nemamwe, zvechokwadi rakasiyana nemamwe ose. Nderake iye chete. Jehovha akasiyana nevamwe munzira dzinoverengeka. Sei?
16, 17. Tingadzidzei nezvaJehovha kubva mumazita okuremekedza anotevera: (a) “Wemasimbaose”? (b) “Mambo asingagumi”? (c) “Musiki”?
16 Taona kuti Pisarema 83:18 rati nezvaJehovha: “Imi moga ndimi Wokumusorosoro.” Saizvozvowo, Jehovha chete ndiye anonzi “Wemasimbaose.” Zvakazarurwa 15:3 inoti: “Jehovha Mwari, Wemasimbaose, mabasa enyu makuru uye anoshamisa. Nzira dzenyu dzakarurama uye ndedzechokwadi, imi Mambo asingagumi.” Zita rokuremekedza rokuti “Wemasimbaose” rinotidzidzisa kuti Jehovha ndiye munhu ane simba zvikuru kupfuura vose. Simba rake harina rimwe raringaenzaniswa naro; iguru kwazvo. Uye zita rokuremekedza rokuti “Mambo asingagumi” rinotiyeuchidza kuti Jehovha akasiyana nevamwe mune imwe pfungwa. Iye chete ndiye agara aripo. Pisarema 90:2 rinoti: “Muri Mwari kubvira narini kusvikira narini [kana kuti, nokusingaperi].” Pfungwa iyoyo haiiti kuti ushamisike here?
17 Jehovha akasiyanawo nevamwe pakuti iye chete ndiye Musiki. Zvakazarurwa 4:11 inoti: “Jehovha, imi Mwari wedu, makakodzera kuti mugamuchire kukudzwa nokuremekedzwa nesimba, nokuti makasika zvinhu zvose, uye nemhaka yokuda kwenyu zvakavapo uye zvakasikwa.” Zvinhu zvose zvaungafunga nezvazvo—kubvira kuzvisikwa zvomudzimu zvisingaoneki zviri kudenga kusvika kunyeredzi dzinozadza denga usiku, michero inokura pamiti, hove dzinofamba mumakungwa uye munzizi—zvose zvazvo zviripo nokuti Jehovha ndiye Musiki!
UNOGONA KUVA PEDYO NAJEHOVHA HERE?
18. Nei vamwe vanhu vachifunga kuti havangambovi pedyo naMwari, asi Bhaibheri rinodzidzisei?
18 Kuverenga nezvounhu hwaJehovha hunoshamisa kunoita kuti vamwe vanhu vati ityei. Vanotya kuti Mwari akanyanya kukwirira kwavari, zvokuti havangambovi pedyo naye kana kuti kunyange kuva vanokosha kuna Mwari akakwirira kudaro. Asi pfungwa iyi yakarurama here? Bhaibheri rinodzidzisa zvakanyatsosiyana. NezvaJehovha rinoti: ‘Chokwadi, haasi kure nomumwe nomumwe wedu.’ (Mabasa 17:27) Bhaibheri rinototikurudzira kuti: “Swederai pedyo naMwari, uye iye achaswedera pedyo nemi.”—Jakobho 4:8.
19. (a) Tingatanga sei kuswedera pedyo naMwari, uye zvichibatsirei? (b) Unonyanya kufadzwa nounhu hupi hwaMwari?
19 Ungaswedera sei pedyo naMwari? Kutanga, ramba uchiita zvauri kuita iye zvino—kudzidza nezvaMwari. Jesu akati: “Kuti vawane upenyu husingaperi, vanofanira kuramba vachiwana zivo pamusoro penyu, imi Mwari wechokwadi chete, uye pamusoro pouya wamakatuma, iye Jesu Kristu.” (Johani 17:3) Chokwadi, Bhaibheri rinodzidzisa kuti kudzidza nezvaJehovha naJesu zvinoita kuti tiwane “upenyu husingaperi”! Sezvatotaurwa, “Mwari rudo.” (1 Johani 4:16) Jehovha anewo humwe unhu hwakawanda hwakanaka uye hunofadza. Somuenzaniso, Bhaibheri rinoti Jehovha ndi“Mwari ane ngoni nenyasha, anononoka kutsamwa uye azere nomutsa worudo, nechokwadi.” (Eksodho 34:6) ‘Akanaka uye akagadzirira kukanganwira.’ (Pisarema 86:5) Mwari anoshivirira. (2 Petro 3:9) Akavimbika. (Zvakazarurwa 15:4) Paunenge uchiverenga zvakawanda muBhaibheri, uchaona maratidziro ayo Jehovha akaita kuti ane unhu uhwu uye humwe huzhinji hunofadza.
20-22. (a) Kusakwanisa kwedu kuona Mwari kunotidzivisa kuva pedyo naye here? Tsanangura. (b) Vamwe vanhu vanenge vachifunga kuti vari kuita zvakanaka vangakukurudzira kuitei, asi iwe unofanira kuitei?
20 Chokwadi, haugoni kuona Mwari nokuti iye mudzimu usingaoneki. (Johani 1:18; 4:24; 1 Timoti 1:17) Zvisinei, unogona kusvika pakumuziva somunhu nokudzidza nezvake muBhaibheri. Sezvakataurwa nomunyori wepisarema, unogona ‘kuona kufadza kwaJehovha.’ (Pisarema 27:4; VaRoma 1:20) Kana ukadzidza zvakawanda nezvaJehovha, iye achavawo munhu chaiye kwauri uye uchavawo nechikonzero chokumuda zvakanyanya uye kunzwa uri pedyo naye.
21 Uchasvika pakunzwisisa nei Bhaibheri richitidzidzisa kuti tione Jehovha saBaba vedu. (Mateu 6:9) Upenyu hwedu hahungobvi kwaari chete asi anoda kuti tive noupenyu hwakanaka kwazvo—souhwo chero baba vapi zvavo vane rudo vaizoda kuti vana vavo vave nahwo. (Pisarema 36:9) Bhaibheri rinodzidzisawo kuti vanhu vanogona kuva shamwari dzaJehovha. (Jakobho 2:23) Chimbozvifunga—unogona kuva shamwari yoMusiki wezvinhu zvose!
22 Sezvaunodzidza zvakawanda muBhaibheri, ungawana kuti vamwe vanhu vanenge vachifunga kuti vari kuita zvakanaka vachakukurudzira kurega kudzidza kwakadai. Vanganetseka kuti uchachinja zvaunotenda. Asi usarega chero munhu upi zvake achikutadzisa kuva noushamwari hwakanakisisa hwaungava nahwo.
23, 24. (a) Nei uchifanira kuramba uchibvunza mibvunzo ine chokuita nezvauri kudzidza? (b) Chitsauko chinotevera chichakurukurei?
23 Chokwadi, pakutanga pachava nezvinhu zvausinganzwisisi. Zvingada kuzvininipisa kuti ukumbire kubatsirwa, asi usarega uchityira kuti unganyadziswa. Jesu akati zvakanaka kuzvininipisa somwana muduku. (Mateu 18:2-4) Uye vana, sezvatinoziva, vanobvunza mibvunzo yakawanda. Mwari anoda kuti uwane mhinduro dzacho. Bhaibheri rinorumbidza vamwe vaiva nechido chokudzidza nezvaMwari. Vainyatsoongorora Magwaro kuti vave nechokwadi chokuti zvavaidzidza ndizvo zvaiva chokwadi.—Mabasa 17:11.
24 Nzira yakanaka kwazvo yokudzidza nezvaJehovha ndeyokuongorora Bhaibheri. Iro rakasiyana nemamwe mabhuku. Sei? Chitsauko chinotevera chichakurukura nyaya iyoyo.
^ ndima 15 MuMashoko Okuwedzera ari pamapeji 195-7 mune dzimwe pfungwa dzine chokuita nezvinorehwa nezita raMwari uye madudzirwo aro.


text:
Sei Musingapembereri Isita?
Nhema dzinowanzotaurwa nevanhu
Nhema: Zvapupu zvaJehovha hazvipembereri Isita nokuti havasi vaKristu.
Chokwadi: Tinotenda kuti Jesu Kristu ndiye Muponesi wedu, uye tinoita zvose zvatinogona ‘
kunyatsotevera tsoka dzake.’—1 Petro 2:21; Ruka 2:11.
Nhema: Hamutendi kuti Jesu akamutswa kuvakafa.
Chokwadi: Tinotenda kuti Jesu akamutswa kuvakafa; tinoziva kuti nyaya yokumutswa kwake ndiwo musimboti pakunamata kwevaKristu uye tinonyanya kutaura nezvayo patinenge tichiparidza.—1 VaKorinde 15:3, 4, 12-15.
Nhema: Hamuna basa nazvo kuti vana venyu vanoruzirira vamwe vachinakidzwa nokupemberera Isita.
Chokwadi: Tinoda vana vedu ndokusaka tichishanda nesimba pakuvadzidzisa uye kuvabatsira kuti vagare vachifara.—Tito 2:4.
Sei Zvapupu zvaJehovha zvisingapembereri Isita?
Zororo reIsita haribvi muBhaibheri.
Jesu akatirayira kuti tiyeuke kufa kwake kwete kumutswa kwake. Tinoita Chirangaridzo gore negore tichiyeuka zuva rekufa kwake kuenderana nezvinotaurwa muBhaibheri.—Ruka 22:19, 20.
Chinoita kuti titi kupemberera Isita hakufarirwi naMwari imhaka yokuti tsika dzinoitwa paIsita dzakabva patsika dzechihedheni dzine chokuita nokubereka. Mwari anoda “
kuzvipira kwakazara,” uye zvinomugumbura kuona vanhu vachiita tsika dzaasingafariri pakumunamata.—Eksodho 20:5; 1 Madzimambo 18:21.
Tine chokwadi chokuti kusapemberera kwatinoita Isita imhaka yokuti hazvibvi muBhaibheri. Bhaibheri rinokurudzira kuti tishandise “
uchenjeri hunobatsira nemano okufunga” panzvimbo pokungoita vanagundamusaira. (Zvirevo 3:21; Mateu 15:3) Kunyange zvazvo tichiudza vamwe zvatinofunga nezveIsita patinenge tabvunzwa, tinoremekedzawo kodzero yemunhu mumwe nomumwe yokusarudza zvaanoda.—1 Petro 3:15.


text:
Muradanuro
Muchidzidzo masvomhu, kuradanuka (Exponentiation in English) chiitiko chinonyorwa sezvizvi, bn, chinotora nhamba mbiri, hwaro b ne muradanuri (kana munongedzo) n. Kana n ari nhamba izere uye ari nhamba yakakura kudarika zero, kuradanura kwakafanana nokudzokorora rutsamo. Izvi zvinonyorwa sezvizvi:
zvinoda kunofanana ne kuunga kunova kunodzokorora wedzaniso:
Kurerutsa Mutauro
Zvakakosha kuti pave nekuturikirwa kwemazwi anoshandiswa kuEnglish kuti kutaura kureruke sezvizvi:
- 5th power of 10 tinenge toti pawa rechishanu ra gumi.
- 2 exponent 5 anenge onzi mbiri nomunongedzo shanu.
- b raised to the power n inoturikirwa ichinzi b achisimudzwa nepawa rechi n.
- 10 to the third power inonzi gumi kupawa rechitatu.
Tsika[chinja | edit source]
Mukutaura kwemazuva ose kuradanura zvinoreva kurebesa tambo nenzira yokubhedhenura kana kumononora - (uncoil).


text:
Ropa
Ropa (blood) ndiwo mutuvi mutsvuku unowanikwa uchiyerera mumitswe iri munyama dzemhuka dzose. Mitswe inofamba neropa inonzi tsinga. Ropa rinofambisa chikafu negasi re"oxygen" kusvitsa kunhengo dzemuviri uye rinotakura tsvina kubva kunhengo dzemuviri.
Mitswe inofamba neropa[chinja | edit source]
Mitswe inofamba neropa ndiwo aya machubhu anonzi blood vessels kuEnglish. Pachinyorwa chino pachasiyaniswa mhando yemitswe iyi kuti tiyedze kuturikira zvinonzi veins, arteries and capillaries kuEnglish. Uku kupatsanura kwakakosha zvikuru nokuti mitswe inofamba neropa ine mabasa akasiyana.
Tsinga[chinja | edit source]
Artery ichanzi tsinga nokuti idzi ihuru uye dzinonatsa kuonekwa nechekunze paganda. Tsinga dzinotakura ropa kubva kumoyo kuenda kune dzimwe nhengo dzemuviri.
Mushwaira[chinja | edit source]
Mushwaira(Capillary blood vessel) zvinoreva mhando yetsinga ndikisa dzinobatsira mukutsinhana kana kugachidzana kwezvinhu zvinowanikwa mumuviri zvinoti: oxygen, carbon dioxide, mvura, chikafu, nemishonga inoraswa pakati peropa nenhengo dzemuviri. Mishwaira inobatanidza tsinga hombe dzinotakura ropa kubva kumoyo kuenda kunhengo dzomuviri netsingana ndiki chinodzosera ropa kumoyo. Shoko rokuti mushwaira rinoreva kanzira kadiki kasina kunatsa kupfumbira; aka kanenge kari kanzira kanonetsa kuona pakari chaipo. Apa ndipo pabva paturikirwa kuti shoko rinoti mushwaira rive ndiro rinoreva zvimwe nereEnglish rokuti capillary. Iri zita rinoduza zvakanakisa kuti capillary tutsinga tudokosa zvichifanidzwa nedzimwe tsinga dzinoonekwa pamuviri wemhuka kana munhu. Pakuwanda mushwaira inodanwa kunzi mishwaira
Mamwe mazwi[chinja | edit source]
- Ropa ragwamba (blood clot) rinonzi govo kana kuti goo.


text:
HARARE—
Gurukota rezvemari, Va Patrick Chinamasa, vanoti chikwereti chenyika chava kuvarira kusvika pamabhiriyoni gumi remadhora uye vanoti huruemende haina kana kobiri rekubhadhara zvikwereti zvayo kumasangano ose anokweretesa mari akaita se World Bank, International Monetary Fund, African Development Bank, European Development Bank nemamwe.
Vaenderera mberi vachiti hurumende iri pakati pekuda kuwunza mutemo uchaita kuti pawumbwe hofisi ichange ichiongorora nyaya dzekutorwa pamwe nekubhadharwa kwezvikwereti zvine nyika.
Va Chinamasa vati mutemo uyu uchange uchisungira mapazi ose ehurumende, makambani ehurumende pamwe nemakanzuru kuti atange apihwa mvumo negurukota rezvemari asati apinda muzvibvumirano zvezvikwereti.
Va Chinamasa vati hurumende iri pakati pekutaurirana nemasangano anokweretesa mari kuti ipihwe zvimwe zvikwereti uye vati mari iyi ichazenge ichishandiswa mukugadzirwa kwemigwagwa pamwe nemagetsi.
Masangano anokweretesa mari eIMF ne World Bank ari kuti Zimbabwe ngaitange yabhadhara zvikwereti zvayo kuitira kuti ikwanise kukwereteswa imwe mari yairi kuda zvikuru mukuvandudza hupfumi hwenyika.
Nyaya Ina Thomas Chiripasi


text:
HARARE—
Vanyori venhabvu, varidzi vepembe pamwe nevarairidzi venhabvu mangwana vari kusangana muHarare kuitira kuti vasarudze vatambi gumi nemumwe chete vakashura mare gore rino.
Vateveri venhabvu vanga vachiita maroto evatambi vavanga vachifunga kuti ndivo vakashura mare kudarika vose gore rino, asi maroto aya ari kupera mangwana apo pari kusarudzwa vatambi gumi nemumwe chete vakatamba zvinonwisa mvura.
Kunyanwe hazvo vatambi gumi nemumwe chete ava vachabuditswa pachena mushure mesarudzo iyi, mutambi akakunda vese gore rino nevaviri vachamutevera pamwe nemurairidzi ari pamusoro soro, vachabuditswa pachena pamabiko achaitwa neveDelta Beverages vachipemberera vakakunda vese gore rino.
Asi vatsigiri venhabvu vanoti vasarudzi vevatambi ava vanofanira kuita basa ravo nemazvo kwete kusarudza vatambi nekuti vanobva kudivi ripi renyika kana kuti vanotambira chikwata chipi.
Mutsigiri wenhabvu anozivikanwa zvikuru, VaChris Romario Musekiwa, vanotaura zvavanotarisira kubva kune vari kusarudza vatambi ava.
VaTendai Barnes Zhakata, avo vaitungamira sangano revatsigiri venhabvu reWarriors Fan Club, vanowedzerawo vachiti vanosarudza havafanire kukanganisa nhabvu iyo yanga ichinakida zvikuru gore rino.
Zvakamira zvakadai, VaReuben Muhambi, avo vanotsigira chikwata cheDynamos, vanotipa vatambi vavanofunga kuti ndivo vakarura gore rino.
Asi Va Muhambi vanobuda pachena kuti wavanofunga kuti ndiye mhizha yegore rino ndiani.
Va Farai Chitate, avo vanotevera chikwata che Caps United, vanobvumirawo naVaMuhambi.
VaChitate vatipawo vamwe vavanofunga kuti vachakwikwidza zvine mutsindo.
Vakawanda vatataura navo vari kutenderanawo naVa Muhambi pamwe naVa Chitate vachiti ivo Ndoro ndiye ari pamusoro soro pamwe chete naTawanda Murapati weDynamos, Njabulo Ncube naTichaona Diya veHighlanders pamwe naSilas Songani weHarare City.
Mutambi achakunda vese achapihwa mari inoita iyo zviuru zvhishanu zvemadhora.
Vachamuteverra vachawana zviuru zvitatu nezviuru zviviri zvemadhora zvakamira zvakadaro. Vamwe vasere vachakwikwidza vachawanawo chiuru chamadhora pamutambi wega wega.
Muraidzi achakunda achawanana zviuru zvitatu nemakumi mashanu emadhora.
Vari kutarisirwa kukwikwidza ndi Bigboy Mawiwi we Harare City, Kelvin Kaindu weHighlanders, Kaliso Pasuwa weDynamos, pamwe nePilani Ncube weHow Mine.


text:
Mhou (shiri)
Shiri inonzi Mhou ishiri inowanikwa muziwumbe reAfrica isingakwanise kubhururuka. Shiri iyi yakakura zvokudarika kureba kwemunhu; inoreba zvokusvika 1.7-2.3m kana yakamira. Mhou inozivikanwa nokuva nemakumbo marefu nemutsipa murefu.
Magariro eMhou[chinja | edit source]
Mhou dzinodya zvinomera muvhu, mashizha nemichero. Dzinodyawo mhuka dzisina muzongoza. Mhou dzinogara mumapoka ane shiri dzinobva pashanu kusvika pamakumi mashanu (5-50). Kana mhou yayingirwa nechikara inohwarara pasi kana kuti inotiza. Kana ichinge yasvitswa pakamanika inorwisa ichikava nemakumbo ayo ane simba samare.
Nguva dzekunge mikono ichitanda nzvari dzinosiyana nenzvimbo; asi mikono inochengera nzvimbo dzayo ichichengera nzvari dzingava mbiri kusvika sere (2-7).
Kupfuyiwa[chinja | edit source]
Mhou dzinopfuyiwa munyika dzakawanda Pasirose; minhenga yadzo ichishandiswa kushongedza mudzimba uye semitsvairo yekupumha guruva pamidziyo. Matehwe adzo anoshandiswa kugadzira mabhegi nemabhande uye nyama yadzo inotengeswa ichidyiwa. Nyama yemhou yakatsvuka seyemhuka dzemusango uye ine kunhuwirira kwayo kunokwezva moyo.


text:
Nzira shanu dzekuchengetedza magetsi nemari yenyu mudzimba
Sezvo tose tinoziva kuti mutengo wemagetsi mudzimba unokwira nguva nenguva, vazhinji vedu tinotsvaga nzira dzekukuderedza kushandiswa kwamagetsi mudzimba. Chinofadza ndichekuti nzira dziripo dziri pachena, dzakapfava, zvisina kugomera kana kuomesa magariro edu. Uyezve tinenge tichichengetedza zviwanikwa nenyika yedu.
- Shandisai Mvura Shoma,Yemugiza
Zvikamu makumi maviri neshanu kubva muzana, zvemari yemagetsi inobhadharwa nemhuri, imari yemagetsi yekudziisa mvura (ingave yadziiswa pachitofu, kana negiza). Nzira dzekuderedza mari uye nekushandiswa kwemvura inodziya ndedzidzi. Wachai nhumbi nekusuka midziyo nemvura yakatonhora. Wachai nhumbi dzakati wandei panguva imwe, mirirai kuti nhumbi dzine tsvina dziwande, kwete mangwana mangwana. Vhurai pombi zvine mwero kwete kuti ibude nesimba ichimhanya ichingoyerera, uye zve tengai mashawa anobuditsa mvura zvine mwero. Musapedza nguva yakareba muri mushawa muchigeza.
- Tengai Midziyo Yemandorokwati
Mari yemagetsi/zesa emudzimba inobva mukushanda kunoita midziyo yemagetsi, mari iyi inoraudzira zvikamu makumi matatu ane nhatu kubva muzana. Kana muchitenga firiji, firiza, tivhii, muchina wekuwacha, muchina wekuomesa mbatya, dishiwasha kana eyakondishini tsvagai chipepa chakanamirwa pamudziyo chinoratidza nyenyedzi - midziyo unechipepa chinoratidza nyenyedzi dzakawanda inokwevawo magetsi mashoma. Midziyo iyoyo ingangodhura zvayo pakutenga, asi ukatenga wakachipa wazviparira nokuti uchabudisa mari svinu mukufamba kwenguva uchibhadhara magetsi.
- Shandisai Midziyo Yemagetsi Zvine Ungwaru
Chengetedzai magetsi nemari yenyu nekudzima midziyo wamunenge musingashandisa. Mudziyo wegawega unenge wakabatidzwa kuti nga uyezve chiringazuva chawo uchishanda—unenge uchitomo chamagetsi. Materevhizheni, maketero, madzimudzangara, mafeni. Musaita hushoroma hwekuita mafiriji nemafiriza akawanda, yedzai kudzima mafirijii asina zvinhu. Yedzai kuyanika hembe panze pazuva pane kushandisa ma dhiraya kana mbaura dzemagetsi. Mukaita izvi muchaona kuti munosevha zvekare zvikamu gumi pazana rerarega remari yemagetsi yamunobhadhara.
- Kudziisa Nekutonhodza Dzimba nguva yechando Nemadziya
Pamunobatidza mbaura ka mafeni emagetsi muchidzikisa kana kukwidza temburicha mumba magetsi anobva akwirawo nezvikamu zvishanu kana gumi kubva muzana. Onai kuti magonhi akavharwa kuti mweya wakatonhodzwa kana kudziiswa uchengeteke. Musakwidza kana kuderedza chiganhuro chemwando zvakanyanya.Nguva yechando isai pa 25°C (makumi maviri neshanu) kana 27°C (makumi maviri nenomwe). Nguva yemadziya isai chiganhuro pa 18°C (gumi nesere) kusvika pa 20°C (makumi maviri).
- Kuvhara maburi nemaberevere emba
Onai kuti imba yenyu yakapedzeredzwa kunyatso vakwa, magoni nemafafitera akanyatsokwenezverwa, maburi nemitswi yakavharwa kuti mwando wakatonhodza kana kudziiswa ushaye pekubuda napo dzimba dzigoramba dzichidziya kana kutonhora kwenguva ndefu. Kushandisa 'masaga' munyasi megonhi. Kuvharidzira mwando dzimwewo nzira 'dzekiyakiya' dzmunogona kuzviitira moga kumba.
Munoda kuziva zvakawanda nekuchengetedza mari yenyu here?
Mazano anobatsira, ari pachena maererano nekuchengetedza magetsi nemvura, maererano nesuweji, uyezve kana muchida ruzivo nezverubatsiro rwunobva kuhurumende endai pa Indaneti webhusayiti www.livinggreener.gov.au inenge iri muririmi.


text:
WASHINGTON—
Mukuru we Roman Catholic, Pope Francis, neMuvhuro vakaita musangano nemabhishopu emuZimbabwe vakavatenda nekuramba vakamira semusambangwena kunyange hazvo nyika yakatarisana nematambudziko makukutu.
Pope Francis vanzi vati kereke yavo yaramba yakashinga mukumira nevatenderi vayo kubva nyika isati yasununguka kusvika yawana kuzvitonga kuzere.
Vanotiwo ikozvino Zimbabwe yakatarisana nematambudziko ari kupa kuti mamiriyoni evanhu atize munyika achienda muhupoteri, vamwe vachirasikirwa nehupenyu vamwe vachisvimha misodzi.
Pope Francis vakurudzirawo mabhishopu aya kuti asatore mativi pakunetsana kuri munyika asi kuti aite mutongi gava.
Mutungamiri wenyika, VaRobert Mugabe, vanopinda chechi yeRoman Catholic uye vanogaroenda kuVatican.
Munyori mukuru weZimbabwe Catholic Bishops Conference, Father Fredrick Chiromba, vanoti misangano iyi inofanira kuitwa kamwe chete pagore asi yave kutora makore akawanda kuti iitwe nekuti Pope vanenge vakabatikana nebasa.
Hurukuro naVaFrederick Chiromba


text:
Mwaka wechizana
Shoko rokuti mwaka wechizana (century in English) rinoreva kuverengwa kwemakore zana (100) zvichibva pagore rechi(xx01) panotangira zana racho kusvika pagore rechi(x100) parinoperera. Somuenzaniso chizana 19 chakatanga mugore 1801 chikapera mugore 1900; mwaka wechizana 13 chakatanga mugore 1301 chikapera mugore 1400.
Pari zvino tiri muchizana 21 chakatanga mugore 2001 uye chinotarisirwa kupera mugore 2100.
Vanhu vekuEurope vakapamba Africa mumwaka wechizana 19; pakazopera mwaka wechizana 20 Africa yose yanga yawana rusununguko. Ghana ndiyo yakatanga kuwana rusununguko mugore ra1957 , Namibia ndiyo yakapedzisira mugore ra1990.


text:
HARARE—
Chirwere chemanyoka chinonzi chiri kubata vana vakawanda muHarare.
Chirwere ichi chiri kufungidzirwa kuti chiri kukonzerwa nekushayikwa kwemvura yakachena.
Zvinonzi vana vakawanda mumisha yakaita se Mabelreign, Ashdown Park pamwe ne Westlea vari kubatwa nechirwere chemanyoka icho chinonzi nevagari venzvimbo idzi chave kupararira.
Studio 7 yashanyira chipatara che Mabelreign Satellite Clinic ndokuwana pane vana vadiki vakawanda vanga vachichaya manyoka pamwe nekurutsa uye vamwe vanga vachichema.
Mumwe mwana mudiki anga ari mumutsetse wekurapwa anga aina amai vake anzi anonzi Thelma Sawopa, uyo ane makore matatu ekuberekwa, audza Studio 7 kuti manyoka amuonesa chitsvuku.
Amai vemwana uyu, Amai Hilda Sawopa, vanoti vana vavo vese vaviri vafuma vakabatwa nemanyoka akaipisisa zvaita kuti mumwe mwana wavo mukuru atadze kuenda kuchikoro.
Amai Sawopa vati vanowona sekuti dambudziko remanyoka iri riri kukonzerwa nekushayikwa kwemvura mu Mabelreign nguva zhinji. Vati dzimwe nguva vanowana mvura kamwe chete pasvondo kana kusatomboiwana zvachose zvava kukonzera kuti vana vazhinji vagare mudzimba dzisina hutsanana.
Vana mukoti pa Mabelreign Satellite Clinic vatataura navo avo varamba kubuditswa mazwi avo pamhepo vachiti havabvumidzwe nemitemo yebasa ravo kutaura nevatori venhau, vaudza Studio 7 kuti kubva neMuvhuro wesvondo rino varapa vana vanodarika zana vanga vabatwa nechirwere chemanyoka.
Hatina kukwanisa kutaura negurukota rezvehutano, Va David Parirenyatwa, kuti tinzwe divi rebazi ravo panyaya iyi.
Mukuru anowona nezvedzivirirwa kwekupararira kwezvirwere mubazi rezvehutano, Doctor Portia Manangazira, vati havakwanisi kutaura nezvenyaya iyi sezvo vati vanga vari munzira kuenda ku Masvingo.
Doctor Manangazira vati titaure nemutevedzeri wavo, Doctor Phiri, avo vati titaure nemukuru anowona nezvehutano mukanzuru ye Harare, Va Prosper Chonzi, avo tisina kukwanisa kubata.
Kunyange hazvo Studio7 isina kukwanisa kunzwa divi rehurumende panyaya iyi, gwaro rakaburitswa nebazi rezvehutano svondo rapera rakaburitsa pachena kuti chirwere chemanyoka chakauraya vanhu vatanhatu musvondo rapera uye kune vanhu vanosvika zviuru zvipfumbamwe vakabatwa nechirwere chemanyoka munyika yose musvondo rapera chete chete.
Meya weHarare, Va Benard Manyenyeni, vaudza Studio7 kuti dambudziko rekushayikwa kwemvura riri kukonzerwa nekushayikwa kwemari yekutenga mishonga yekuchenesa mvura zviri kupa kuti kanzuru isakwanise kuwanisa veruzhinji mvura yakachena uye nguva dzose.
Va Manyenyeni vati zvichatora nguva yakareba kuti kanzuru igokwanisa kupa vagari mvura kana isina kuwana mari iyi uye vakurudzira kuti vagari vabhadhare mari kukanzuru kuitira kuti kanzuru igokwanisa kutenga mishonga yekuchenesa mvura iyi.
Kudzamara dambudziko remvura ragadziriswa, hupenyu hweveruzhinji hunogona kupinda munjodzi sezvo chirwere ichi chichitapuriranwa.
Nyaya Ina Thomas Chiripasi


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
1 Mwari, uyo akataura kare kare panguva zhinji+ uye nenzira zhinji nemadzitateguru edu achishandisa vaprofita,+
2 akataura nesu pakuguma kwemazuva ano+ achishandisa Mwanakomana,+ waakagadza kuti ave mugari wenhaka yezvinhu zvose,+ uye uyo waakashandisa kuita+ mamiriro ezvinhu epanguva yacho.
3 Iye ndiye kuratidzwa kwokubwinya kwaMwari+ nomufananidzo wake chaiwo,+ uye iye anotsigira zvinhu zvose neshoko rake rine simba;+ uye pashure pokunge anatsa zvivi+ zvedu akagara kuruoko rworudyi+ rwaChangamire munzvimbo dzakakwirira.+
4 Naizvozvo ava kupfuura ngirozi,+ zvaakagara nhaka zita+ rakanaka kwazvo kupfuura mazita adzo.
5 Somuenzaniso, pangirozi dzose ndeipi yaakamboti kwairi: “Ndiwe mwanakomana wangu; ini, nhasi, ndava baba vako”?+ Uyezve: “Ini ndichava baba vake, uye iye achava mwanakomana wangu”?+
6 Asi paanounzazve Dangwe+ rake panyika inogarwa, iye anoti: “Ngirozi dzose dzaMwari+ ngadzimupfugamire.”+
7 Uyewo, kana achitaura nezvengirozi anoti: “Anoita kuti ngirozi dzake dzive midzimu, uye anoita kuti vashumiri vake vanoshandira vanhu vose vave murazvo womoto.”+
8 Asi kana achitaura nezvoMwanakomana anoti: “Mwari ndiye chigaro chako choumambo nokusingaperi-peri,+ uye tsvimbo youmambo+ hwako itsvimbo yokururama.+
9 Iwe wakada kururama, ukavenga kusateerera mutemo. Ndokusaka Mwari, iye Mwari wako, akakuzodza+ nemafuta okupembera nomufaro kupfuura vamwe vako.”+
10 Uye: “Imi, haiwa Ishe, makavaka nheyo dzenyika pakutanga, uye matenga mabasa emaoko enyu.+
11 Izvo zvichaparara, asi imi mucharamba muripo nguva dzose; izvo zvose zvichasakara senguo yokunze,+
12 muchazvipeta sezvinoitwa jasi,+ sezvinoitwa nguo yokunze; zvichachinjwa, asi imi munoramba makadaro, uye makore enyu haazomboperi.”+
13 Asi pangirozi dzose ndeipi yaakamboti kwairi: “Gara kuruoko rwangu rworudyi, kusvikira ndaita kuti vavengi vako vave sechitsiko chetsoka dzako”?+
14 Dzose hadzisi midzimu+ yebasa rinoitirwa vanhu vose,+ yakatumwa kuzoshumira vaya vachagara nhaka+ yoruponeso here?
© 2014 Watch Tower Bible and Tract Society of Pennsylvania.
|


text:
Mukana
Muchidzidzo Chezvipenyu (Biology) mukana, (birth canal) inhengo yesikarudzi yevakadzi inoshandiswa pakuzvara. Nhengo iyi ndiwo muronga unobuda nemwana achibva muchibereko achizobuda kunze.
Pakutaura kwemazuva ose nhengo iyi chimwe chikamu chembutu kana kuti beche. Muchinyorwa chino muchashandiswa zita rokuti mbutu nokuti ndiro rinenge rine chiremera. Kuti tinatse kunzwisisa tinofanirwa kutsanangudza chimiro chayo mbutu yose.
Chimiro cheMbutu[chinja | edit source]
Mbutu dzinosiyana siyana, mamwe makuru uye mamwe madoko. Nhengo iyi iri muhudyu panosangana makumbo pakati pawo. Mbutu ine zvikamu zviri kunze nezvikamu zviri mukati memuviri. Mbutu ine maburi maviri anoti reweti nerekuzvara. Kana mukadzi akamira kunze kunoonekwa hwabvu hunovhara zvichibva kuzvidya kunosvika pamutsemu uri pakati.
Pakavhariridzwa nehwabvu nechekuzasi panowanikwa buri rekuzvara. Iri buri rinopinda mukati richizonobatana nechibereko. Pakati pemukana nechibereko pane mhasuru inonzi cervix inosunga kuzasi kwechibereko kuchengetedza mwana mukati.
Mbutu iri pedyo nemukosho rinova buri rinoburitsa dhodhi. Madzimai vanofanirwa kuchenjera kuzadza Mbutu yavo matuzvi pakupisika sezvo. Murawu wokupukuta kwemadzimai unoti vanofanirwa kupukuta tsvina zvichibva mberi kuenda shure kuti tsvina isapinda kumberi. Izvi zvinodzivirira hutachiona huri mutsvina yemunhu kuti husapinda mberi.
Kuumbwa kweMbutu[chinja | edit source]
Hwabvu
Kunze kwayo mbutu ine zvipika zviviri zvingadaidzwa kuti hwabvu kana kuti miromo - labia kuEnglish. Kunoita hwabvu hukobvu kwoitawo hwabvu hutete. Shoko rokuti hwabvu rinobva kuChiKorekore richireva kuti miromo - lips.
Hwabvu hukobvu (labia majora) ndihwo hunovhariridza kunze kwayo mbutu kunova kunoonekwa nokunze. Hwabvu uhwu hunobva kuzvidya kusvika nepakati pane mukoronga kana kuti mutsemu. Pamusoro pehwabvu uhwu ndipo panokura choya kana kuti mavhudzi. Hwabvu hukobvu hunopendera pamukoronga pahunoshanduka kuva nyama tsvuku isina choya.
Hwabvu hutete (labia minora) ndizvo zvinzeve kana kuti mipendero iri mukati mehwabvu hukobvu. Hwabvu uhwu hunotangira nechekumusoro kune kabhinzi (gongo) huchinosvika zasi kune buri rekuzvara. Sekutaura kunoita zita racho, hwabvu hutete hudiki pane hwabvu hukobvu. Uhwu hwabvu hutete ndihwo hunoti mamwe madzimai echitema vanoda kutanya kana kudhonza kuti hurebe kuita matinji.
Gongo
Pakati panosangana hwabvu hutete nechekumusoro pane kanyama kadiki kangaenzane nenyemba kukura. Mukutaura kwemazuva ose vamwe vanokati kabhinzi. Kanyama aka ndiko kanodanwa kunzi gongo. Kanyama aka kanoshandawo kuwedzera kuzipirwa kwemukadzi panguva yokunge agara nomurume wake pabonde. Kanyama aka kane zvitape (Nerves) zvinotapa kuzipa panguva yokurarana kwemurume nemukadzi. Kane simba rokugona kusvitsa mudzimai pakuchemerera kana kachinge kapuruzirwa nenzira inofadza.
Mukana
Mukana ndiro buri rekuzvara naro rinova ndiro rinopinda nenhengo yemurume panguva yebonde. Buri rekuzvara rinopinda mukati mumuviri richikwira nemuteremuko ungaita 45o. Kwaunoperera mukana uyu kunovharwa nerhingi yemhasuru inodaidzwa kuti cervix kuEnglish. Mukana wakaumbiridzwa nenyama dzinotatamuka panguva yokuzvara uye panguva yebonde.
Mabasa eMbutu[chinja | edit source]
Kuzvara
Nguva ichinge yakwana yokuti mwana ari munhumbu achibuda, nhengo iyi ndiyo inovamukana (vaginal canal) mwana anobuda nawo achibva muchibereko achibuda kunze. Nyama dzemukana dzinotatamuka kuti mwana akwanise kubuda kuna mai vake.
Kuburitsa Zvemuchibereko
Mukana ndiwo zvakare unoshanda kubuditsa ropa panguva yokunge mukadzi ari kumwedzi uye dzimwe mvura (secretions & discharges) dzose dzinobva muchibereko dzinobuda nomukana uyu.
Kutamba paBonde
Panguva yokunge murume nemudzimai vagara vose pabonde, mboro yomurume inopinda pamukana. Imo munhengo iyi mune nyama dzinotapidzwa nokuzipa kwenguva yokunge murume nomukadzi vapindana pabonde. Panguva iyi zvakare mukana unotatamuka kutambira nhengo yemurume. pane tudzihwa tunotsatsadzirwa kana mudzimai azipirwa tunobatsira kuti nhengo yomurume ibude nokupinda zviri nyore pasina kurwadziwa.


text:
MAPURISA eZimbabwe Republic Police anoti haasi kuzodzokera shure mukusunga vose vari kutengesa nyama yemikoto mumigwagwa pamwe chete nemumabhucha sezvo zviri kukurudzira kubiwa kwezvipfuyo pamwe chete nekuparadzira zvirwere.
Mashoko aya akataurwa naAssistant Commissioner Bernard Dumbura, avo vanova National Anti-Stock Theft Co-odinator, kuChitungwiza svondo rapera pamusangano wavakaita nevari mubhizimisi rekutengesa nyama pamwe nevagari veko.
“Kune mabhucha ari kushanda munzvimbo dzakawanda asina marezinesi muChitungwiza pamwe chete nemuHarare. Izvi hazvibvumirwi naizvozvo semapurisa tichaedza nepatinogona kuti vanhu vari kuita izvi vaite zviri pamutemo.
Hazvisi kune vemabhucha chete, asi neavo vari kutengesa nyama mumigwagwa. Izvi hazvisi pamutemo nekuti zviri kukanganisa utano hweruzhinji,” vakadaro.
Vakati pazvinhu zvose zvinotengeswa, nyama ndiyo inofanirwa kungwarirwa zvakanyanya nekuti ine chekuita neutano hweruzhinji nekubiwa kwezvipfuwo.
“Tinotarisira kuti nyama yose inotengeswa itange yaongororwa kuti yabva kupi uye kuti yakachena here zvinova zvisingazokonzeresi zvirwere.
“Dzimwe nyama ndedzemombe kana mbudzi dziri kubiwa kumamisha dzouya dzotengeswa kuno. Kazhinji dzinotengeswa panguva yehusiku zvekuti vanhu havazooni kuti zvabva kupi uye kuti dzakanaka here,” vakadaro.
Asst Com Dumbura vakati dzimwe nyama dziri kutengeserwa vagari vekumaruwa dzinenge dziri dzemombe dzakafa nezvirwere.
“Vari mumabhizimisi ekutengesa nyama ngavatange kukoshesa utano hwevanhu pane kuda mari zvakanyanya.
Nyama inokasira kuwora naizvozvo kune avo vane tumisika twemumigwagwa tinoti tichavasunga sezvo zvisiri pamutemo uye zvichikonzera zvirwere nekuti nyama iyi inenge ichimharwa nenhunzi,” vakadaro.


text:
Shangu
Shangu (shoe in English) chpfeko chinopfekwa kutsoka chichivhriridza pasi nepamusoro petsoka. Shangu zhinji dzinogadzirwa nedehwe asi kune shangu dzejira uye dzeplastic.
Mukutaura kwemazuva ose tinofananidza shangu nebhutsu asi zvipfeko izvi zviviri zvakasiyana. Bhutsu ishangu ine chipika nemativi anovhara chikamu chezasi chemupimbira uye inonyanya kupfekwa kumabasa muhushangazhi. Dzimwe bhutsu dzinogadzirwa dzine simbi mberi inodzivirira kukuvara kwezvigunwe kana zvikadonherwa nezvinorema..
Tsika[chinja | edit source]
Vamwe vanoti shangu dzemunhu ndidzo dzinotaura kuti munhuyi maererano nehupfumi hwepano panyika. Saka kana vachida kuona kuti munhu mupfumi zvakadii vanotarira shangu dzaakapfeka.


text:
Dziva rokushambira
Dziva rokushambira zvinoreva dziva rakavakwa nevanhu kuitira kuti vashambire munzvimbo ine mvura yakachena inosukwa tsvina dzichiraswa. Nokumwe kutaura rinonzi duhwino. Duhwino rinodirwa mishonga inouraya hutachiona uye mvura yacho inomiminiwa kubvisa tsvina yakaita magodo.
Maduhwino ane mitemo yawo inosanganisira:
- Vanhu vanofanira kugeza vasati vapinda muduhwino zvisinei kuti vabva kumba vakageza.
- Kune mhando dzembatya dzinotenderwa muduhwino, mbatya dzinopfekwa kumba kana munzira hadzitenderwi kanamunhu ave mumvura. Mbatya dzomunduhwino dzakagadzirwa kuti dzisareme kana dzatota uye dzinosonwa nejira risingatakure hutachiowana kunyanya.
Kune vasina kuzvijaira mbatya dzinopfekwa kuduhwino dzinoita kunge munhu asina kusimira zvakakwana, asi kune vazvijaira vanongoti ndizvo zveko.


text:
KURUDZIRO YEKUCHENGETEDZVA KWEKODZERO DZEVANHU PASI POSE
ZARURO
Sezvo kucherechedza hunhu nekodzero yakayenzana yomunhu wese pasi pose iriyo mviromviro yomutongero uri pachokwadi norunyararo panyika.
Sezvo kusatevera nekusvora kodzero dzevanhu zvakamboita kuti kuve noutsinye hwakarwadza pfungwa dzevanhu pasi pose, nokuuya kwenyika inevanhu vachafadzwa norusununguko nokutaura zvavanoda zvakapikirwa sezvinangwa zvinodiwa kuvanhu vese vese.
Sezvo chiri chinhu chinokosha, kana munhu asingazomanikidzirwa kuita somukana wokupedzisira, kupandukira hutongi hwakaipa kana hudzvanyiriri, kuti, kodzero dzevanhu dzichengetedzwe nohutongi hwomutemo.
Sezvo vanhu vese veMubatanidzwa weNyika, muchisununguko ichi, varatidzazve chitendero chavo mukodzero dzavanhu dzinokosha, uyewo muhunhu nohukoshi homunhu wega wega, munezvekodzero yakayenzana yavanhurume navanhukadzi, zvekare vazvishingisa kukurudzira budiriro mumagariro nokusimudzirwa kohupenyu huri nani murusununguko rwunokosha rwakawedzerwa.
Sezvo kunzwisisa pamwechete kodzero idzi norusununguko zvichikosha zvakanyanya kuti chisungo chibudirire.
Saka Nokudaro
GUNGANO ROMUBATA - NIDZWA WENYIKA DZEPASI POSE
rinozivisa
NEZVEKURUDZIRO INO YEKUCHENGETEDZVA KWEKODZERO DZEVANHU PASI POSE sechiratidzo chokubudirira pamwechete kwavanhu vese nemarudzi ese, pedzisire munhu wese nenhengo dzese dzemunyika vavekuchengetedza kurudziro ino, vachishingirira nokudzidzisa uyewo kuita mabasa ekudzidzisa nokukurudzira kuremekedzwa kwekodzero dzino nerusununguko namatanho okubudirira munyika kana pasi pose, kuita kuti kodzero idzi dzicherechedzwe zvakakwana nokuchengetedzwa pasi pose nevanhu vemunyika dzinova nhengo uyewo vanhu vanogara mumatunhu ari pasi penyika idzodzo.
1. Chisungo cheKutanga
Vanhu vese vanoberekwa vakasununguka uyewo vakaenzana pahunhu nekodzero dzavo. Vanhu vese vanechipo chokufunga nekuziva chakaipa nechakanaka saka vanofanira kubatana nomweya wohusahwira.
2. Chisungo cheChipiri
Munhu wese anofanirwa kuwana kodzero norusununguko samataurirwo azvakaitwa mukurudziro ino, pasina kusarura kupi zvako, kwakaita sekwerudzi rwake, ruvara rwake kana kuti munhurume kana kuti munhukadzi here, mutauro wake, svondo yake, kana kuti mafungiro ake munezvematongerwo enyika kana zvipi zvazvo.
Zvekare, hapana kusarura kuchaitwa nokuda kwemamiriro munezvematongerwo enyika, mutongero kana kuti mamiriro enyika kana dunhu raanogara muneipi zvayo nyika pasi pose, ingava nyika yakasununguka, nyika iri kufanotongwa, kana nyika isati yawana kuzvitonga kuzere kana chipi zvacho chipingidzo pakuzvitonga.
3. Chisungo cheChitatu
Munhu wese anekodzero yokurarama, kuvanerusununguko nokuzvichengetedza iye omene.
4. Chisungo cheChina
Hapana munhu achachengetwa muhuranda kana kuitwa semuranda, huranda nekutengeswa kwevanhu neipi zvayo nzira hazvizotenderwi.
5. Chisungo cheChishanu
Hapana munhu anofanirwa kurwadziswa kana kuitirwa hutsinye, kubatwa semhuka kana kuitwa zvinoderedza, kana upi zvawo murangiro wakadaro.
6. Chisungo cheChitanhatu
Vanhu vese vakayenzana pamberi pomutemo uye vanekodzero, pasina rusarura, yokuchengetedzwa zvakayenzana nomutemo.
7. Chisungo cheChinomwe
Munhu wese anekodzero yokuenzanisirwa chichemo chake zvakakwana namatare ari pachokwadi emunyika make apo anenge aitirwa zvinotyora kodzero dzinokosha dzaanopiwa nebumbiro remitemo kana iwo mutemo pachawo. Munhu wese anenzira yekudzivirirwa yakafanana neyavamwe kubva murusarurwo rwose zvarwo runotyora mitemo yekurudziro ino.
8. Chisungo cheChisere
Munhu wese anekodzero yekumirirwa nematare kana akatyorerwa kodzero dzake dzaainadzo pasi pebumbiro remitemo kana mitemo pachayo.
9. Chisungo cheChipfumbamwe
Hapana munhu achasungwa, kupfigirwa mutorongo kana kudzingwa munyika make zvisiri pamutemo.
10. Chisungo cheGumi
Munhu wese anofanirwa kuwana mukana wakaenzana uri pachokwadi wokumira pamberi pedare remhosva rakasununguka, risinadivi rarinorerekera, apo kodzero yake nezvaanotarisirwa kuti aite zvinenge zvichivhenekwa, uyewo kana achinge achipomerwa mhosva ipi zvayo.
11. Chisungo cheGumi nemwe
- (Chekutanga) Munhu wese anenge apomerwa mhosva iyo ingaita kuti apiwe chirango, anekodzero yokubatwa somunhu asina mhosva kusvikira pawanikwa umbowo hokuti anemhosva, achizobatwa nayo pamberi poruzhinji nedare, apo paanenge apihwa mukana wezvose zvaangade pakuzvimirira.
- (Chechipiri) - Hapana munhu anofanirwa kunzi anemhosva pamutemo wenyika kana mutemo wenyika dzepasi pose, panguva yechiitiko ichocho. Uyewo hapana chirango chakapfurikidza chinofanirwa kutemerwa munhu chisingawirirani nechirango chaikodzera panguva yokuparwa kwemhosva yacho inenge iripadare.
12. Chisungo cheGumi neMbiri
Hakuna munhu achafanirwa kuongororwa zvisiripamutemo munezvemagariro ake, zvemhuri yake, musha wake kana matsamba ake, uyewo kushorwa nokuderedzerwa pahunhu, nechimiro chake. Munhu wese anekodzero yokudzivirirwa nemutemo kubva mukuderedzerwa nekutadzikirwa kwakadaro.
13. Chisungo cheGumi neNhatu
- (Chekutanga) - Munhu wese anekodzero yokuva norusununguko rwokufamba nokugara mukati menyika imwe neimwe.
- (Chechipiri) - Munhu wese anekodzero yokubuda muneipi zvayo nyika, zvichibatanidza nyika yake, uyewo kudzokerazve kunyika yake.
14. Chisungo cheGumi nena
- (Chekutanga) - Munhu wese anekodzero yokutsvaga nekupiwa pekupotera kunedzimwe nyika kana ari kuvhundutsirwa.
- (Chechipiri) - Iyi kodzero haigone kushandiswa kana asungwa pachokwadi nemhosva dziri pachena kuti hadzisi dzezvematongerwo enyika mushure mokuita mabasa anotyora zvinangwa nemitemo yeMubatanidzwa wenyika dzepasi pose.
15. Chisungo cheGumi neShanu
- (Chekutanga) - Munhu wese anekodzero yokuva nenyika yaanobva.
- (Chechipiri) - Hapana munhu achashaiswa nyika yake yaanogara kana kurambidzwa kuenda kundogara kuneimwe nyika.
16. Chisungo cheGumi neNhanhatu
- (Chekutanga) Vanhurume nevanhukadzi vabvezero, vanekodzero yokuroorana nokuumba mhuri, pasina kudziviswa nokuda kwerudzi, nyika yechizvarwa kana svondo yavanopinda. Vanhu ava vanekodzero dzakaenzana munyaya dzezvekuvaka imba, pakuchata nemukuparadzwa kwawo.
- (Chechipiri) - Wanano ichaitwa chete kana paine tenderano yakakwana pakati paavo vanoda kuwanana.
- (Chechitatu) - Mhuri ndiyo musimboti womubatanidzwa unokosha mumusha uye inekodzero yokuchengetedzwa omene.
17. Chisungo cheGumi neChinomwe
- (Chokutanga) - Munhu wese anekodzero yekuita pfuma ariega kana kuti akabatana nevamwe.
- (Chechipiri) - Hakuna munhu achatorerwa pfuma yake.
18. Chisungo cheGumi neSere
Munhu wese anekodzero yorusununguko mupfungwa, mumaonero, nemumanamatiro ake; kodzero iyi inobatanidza rusununguko rwokuchinja svondo kana mafungiro, zvekare kuva norusununguko pachake kana navamwe, pachena kana muchivande, rwokunamata kana rwomumafungiro ake muzvidzidziswa, kuitwa kwazvo, munamatirwo kana mumacherechedzerwo azvo.
19. Chisungo cheGumi nePfumbamwe
Munhu wese anekodzero yokuva norusununguko rwemaonero ake pasina kukanganiswa, rwekutsvaga, rwekuudzwa kana rwekuzivisa mashoko nemafungiro neipi zvayo nzira zvisineyi nezvemiganhu yenyika.
20. Chisungo cheChimakumi maviri
- (Chekutanga) Munhu wese anekodzero yokuva norusununguko rwokusangana nokuvanamwe murunyararo
- (Chechipiri) - Hapana munhu anofanirwa kumanikidzwa kuvenhengo yeripi zvaro bato.
21. Chisungo cheChimakumi maviri nemwe
- (Chekutanga) - Munhu wese anekodzero yokubatsira mukutongwa kwenyika yake, pachake kana kuburikidza nekuvamiriri vakasarudzwa zviri pachena.
- (Chechipiri) - Munhu wese anekodzero yakaenzana yokushandira hurumende yomunyika yake.
- (Chechitatu) - Zvido zvevanhu ndizvo zvchava musimboti wemasimba okutonganawo hurumende: zvido izvi zvicharatidzwa nguva nenguva nesarudzo iri pachokwadi iyo ichange ichizoitwa nomunhu wese anekodzero yokuvhota, sarudzo iyi ichaitwa vanhu vakasununguka uye zvisina kubiridzira .
22. Chisungo chechimakumi maviri nembiri
Munhu wese, senhengo yorudzi, anekodzero yokuwana magariro akanaka, uye anofanirwa kuwana kubva mumushandira pamwe wenyika dzepasi pose zvichitevera marongerwo ohupfumi hwenyika imwe neimwe, hupfumi, magariro nekodzero, dzetsika dzemagariro ake nokuita munhu anova zvaanoda kuva.
23. Chisungo chechimakumi maviri nenhatu
- (Chekutanga) - Munhu wese anekodzero yokushanda, kusarudza basa raanoda kuita, nekuva nomushandiro wakanaka uyewo nekudzivirirwa kuti asaite rovha.
- (Chechipiri) - Munhu wese, pasina kusarura kupi zvako, anekodzero yokuwana mugove wakaenzana nowomunhu wese anoita basa serake.
- (Chechitatu) - Munhu wese anoshanda anekodzero yokuwana mugove wakanaka zvichiita kuti iye pachake nemhuri yake vawane magariro anokodzera ehunhu uchiwederwa, kana zvichikodzera nedzimwe nzira dzokuchengetedzwa kwemagaririo akanaka.
- (Chechina) - Munhu wese anekodzero yokuumba nokuvanhengo yemasangano anomirira vashandi kuti agone kuchengetedza zvido zvake.
24. Chisungo chechimakumi maviri nena
Munhu wese anekodzero yokuzorora nokuzvivaraidza, zvichibatanidza kukamurwa kwenguva yokushanda nokuwana zororo nguva nenguva pabasa achipihwa mugove wakakwana.
25. Chisungo chechimakumi makumi maviri neshanu
- (Chekutanga) - Munhu wese anekodzero yokuva nemagariro akakwana kuti ave nohutano hwakanaka nokurarama zvakanaka iye pachake nemhuri yake achiwana kudya, zvipfeko, imba, kurapwa nezvose zvinodikanwa pamagariro omunhu nekodzero yokuchengetwa panguva yokushaiwa basa, hurwere, kuremara, kufirwa, kukwegura kana chipi zvacho chipingidzo muupenyu.
- (Chechipiri) - Huzvere kana nguva yohwana hudiki inguva yokubatwa zvakanaka nokubatsirwa. Vana vese, zvisinei kuti vakaberekwa zvakaita sei, vachachengetwa zvakayenzana.
26. Chisungo chechimakumi maviri nenhanhatu
- (Chekutanga) - Munhu wese anekodzero yokuwana dzidzo iyo ichange iri pachena , zvikuru panguva yehwana hudiki, inova ndiyo nguva yakakosha. Dzidzo panguva iyi ichamanikidzirwa. Dzidzo dzezvemibato yemaoko neyemumahofisi ichaitwa kuti ivepo zvekare, dzidzo iripamusoro ichawanikwa maererano nemagonero emunhu.
- (Chechipiri) - Dzidzo ichanangiswa kusimudzira zvakakwana munhu nokusimbaradza kuremekedzwa kwekodzero dzavanhu uyewo nerusununguko rwavo runokosha. Dzidzo ichakuridzira kunzwisisa, kuregererana nohusahwira pakati penyika, marudzi kana mapoka ezvedzisvondo, uyewo ichatungamidza mabasa emubatanidzwa weNyika dzepasi pose ekuchengetedzwa kwerunyararo.
- (Chechitatu) - Vabereki vanekodzero yokusarudza dzidzo ichapihwa kuvana vavo.
27. Chisungo chechimakumi maviri nenomwe
- (Chekutanga) - Munhu wese anekodzero yokuteedza akasungunuka tsika dzemunzvimbo maanogara kufadzwa nezvemitambo nokubatidzawo mumabasa ebudiriro.
- (Chechipiri) - Munhu wese anekodzero yokuwana kuchengetedzwa kwemararamiro nezvido zvake zvinobva munezvaanamazvi- kokota, zvemitambo, nemuzvinyorwa izvo anenge akanyora ega.
28. Chisungo chechimakumi maviri nesere
Munhu wese anofanirwa kugara muruwa nemunyika umo munozova nokucherechedzwa zvakakwana kwekodzero norusununguko sekutaurwa kwazvakaitwa mukurudziro ino.
29. Chisungo chechimakumi maviri nepfumbamwe
- (Chekutanga) - Munhu wese ane zvinhu zvaanofanirwa kuita munzvimbo maanogara umo munozoita kuti iye pachake, agone kuzvisimudzira akasununguka pahunhu hwake zvakakwana.
- (Chechipiri)- Achishandisa kodzero dzake norusununguko rwake munhu wese achavanomwero wakatarwa nomutemo chete, ndokunge izvi zvichiitirwa kupa cherechedzo noruremekedzo rwunodiwa kukodzero norusununguko rwunodiwa rwavamwe nokuita zvido zvevanhu.
- (Chechitatu) - Kodzero iyi norusununguko urwu hazvigone kushandiswa nenzira inotyora zvinangwa nedonzvo reMubatanidzwa weNyika dzepasi pose.
30. Chisungo chechimakumi Matatu
Hapana chinhu chiri mukurudziro ino chichazotsanangurwa sechinoreva kuti chero ipi zvayo nyika, bato, kana munhu pachake, anekodzero yokuita mabasa kana zviito zvinopwanya ipi zvayo kodzero kana rusununguko zviri mukurudziro ino.
KURUDZIRO YEKUCHENGETEDZVA KWEKODZERO DZEVANHU PASI POSE
Nezuva reGumi munaZvita mugore ra 1948 Gungano roMubatanidzwa weNyika dzepasi pose rakasarudza ndokuzivisa "Nezvekurudziro yekuchengetedzva kwekodzero dzevanhu pasi pose". Mashoko akakwana ari mumashizha anotevera muchinyorwa chino. Mushure meichi chiitiko chinokosha, Gungano roMubatanidzwa weNyika dzepasi pose rakakumbira nyika dzose dzinova nhengo kuti dzishambadzire zvinyorwa zve Kurudziro ino, kuitira kuti zvinyorwa zvekurudziro iyi zvive zvino ziviswa, zvoshambadzirwa nokuverengwa zvichitsanangurwa, kunyanya muzvikoro nedzimwe nzvimbo dzokudzidzira, zvisinei nemamiriro enyika kana matunhu munezvematongerwo enyika.
Hechinoyi chinyorwa Chakabvumiranwa
HOFISI YESANGANO ROMBATANIDZVA WENYIKA DZEPASI POSE -YEKUTUMIRWA KWEMASHOKO KURUZHINJI.


text:
Chibage
Chibage (maize or corn in English) chinorimwa kuno kuchamhembe kweAfrica kwachinova ndicho kudya kunodyiwa mazuva mazhinji neruzhinji rwemhuri dziri kuno. Chibage chizhinji chinogayiwa kuita hupfu chodyiwa seSadza; chimwewo ndicho chinogochewa; kukangiwa nokubika manhuchu nemangayi.
Mamwe mazita anoreva chibage ndeaya: mabarwe, chibere, mabagwe.
Kawawa imhando yechibage inoshandiswa kukanga popcorn.
Chibage chenje zvinoreva mbeu yechibage iri yega isina kusanganiswa nembeu yechimwe chirimwa.
Mudede zvinoreva chibage chinyoro chave kuda kusvika pakusimba kwekuti chidyiwe.


text:
ダウンロード 無料 ジンバブエ 音楽
高品質をダウンロードして聴くジンバブエ 音楽 mp3.あなたの好きなジンバブエ 音楽歌手を探して,無料mp3音楽カタログの膨大なコレクションから最新の音楽パフォーマンスを得る.最大ジンバブエ 音楽アーカイブ,新鮮な音楽など.
SIKWAP ジンバブエ 音楽 ここで歌手やバンド: Mbilia Bel, Selmor Mtukudzi, Fungisai Zvakavapano, Leonard Dembo And Barura Express, Machanic Manyeruke And The Puritants, Alick Macheso And Mberikwazvo Orchestra, Marko Sibanda, Khiama Boys, Aleck Dumbu, Ndichimupa Mbiri, Charles Charamba, Olivia Charamba, Jaziel Brothers, Theo Kgosinkwe
このページでは,ダウンロードして,ジンバブエ 音楽無料のmp3の曲を聴くことができます: Mobali Na Ngai Wana, Amai, Ndauya Ndega, Sarura Wako, Makorokoto, Murondatsimba, Mugeri Wandigera Sei, Ruregerero, Famba Na Jesu, Hakuna Zita Sera Jesu Zimbabwe Gospel, Funga Zuva Rimwe Pagore, Kuterera, Tauya Kuzomutenda, Makandidana, Masambe, Mabhawuwa
自由のための最善のジンバブエ 音楽 mp3曲をダウンロードしてください.あなたのAndroid,iPhone,アプリ,ブラックベリー,ノキア,サムスン,シーメンス,モトローラ,ソニーエリクソン,残りの携帯電話でこれらのmp3の曲を聴くことができます.


text:
Bhiza
Bhiza (Horse in English) imhuka iri pamupanda wedzinoyamwisa inowanikwa ichipfuyiwa pamusha uye inowanikwa musango. Vamwe vatauri vanoti hachi kana kuti mbigi. Bhiza rine mahwande - izvi zvinoreva kuti rine tsimba rakabatana kuita rimwe zvinosiyana nemombe kana mbudzi dzinoita matsimba akapatsanurwa kuita huviri.
Mabhiza imhuka dzinokwanisa kumhanya neSpidhi wepamusoro uye ane chipo chekugona kuramba amire asina kuwa nyangwe akakotsira. Kugona kumhanya uye kukotsira amire zvinobtsira pakuti bhiza rinokwanisa kutiza zvikara zviri nyore.
Mabhiza anoshandiswa mabasa anosanganisira: mujawo; kurima; mitambo yakasiyana-siyana uye muhurapi. Makarekare mabhiza aishandiswa muhondo nemawuto, achitakura mawuto nokusenga mitoro. Zvinhu zvinowanikwa kubva kumabhiza zvinosanganisira: nyama; mukaka; vhudzi; mapfupa uye mishonga inogadzirwa nemutundo wenzvari dzakazvitakura.
Kurarama kweBhiza[chinja | edit source]
Zvichienderana nerudzi rwebhiza, kwarinogara uye machengeterwo, bhiza rinorarama kusvika makore 25-30. Kune mamwe mabhiza akararama kusvika makore 40 mamwe akadarika. Bhiza rakararama zvine tsamba dzinozivikanwa rainzi "Old Billy" rakararama kusvika makore makumi matanhatu nemaviri (62); iri bhiza rakararama mwaka wechizana 19 - (19th Century). Mumakore amazuvano bhiza rainzi "Sugar Puff" rakanyowa muGuinness Book of World Records richinzi ndiro bhiza rakararama kuva nemakore makumi mashanu nematanhatu - 56.
Mazita emhuri[chinja | edit source]
Kune mazita emhuri ane chekuita nebhiza. Mamwe ndiwo anoti: Bhiza, Mabhiza, Mahachi, Mbigi.


text:
下载 免费 津巴布韦 音乐
下载和收听高品质的津巴布韦 音乐 MP3.找到你最喜欢的津巴布韦 音乐歌手和获得最新的音乐表演的一个巨大集合的免费MP3音乐目录.最大的津巴布韦 音乐档案,清爽的音乐和更多.
WAPTRICK 津巴布韦 音乐 歌手和乐队在这里: Tongai Moyo, Alick Macheso, Mfundisi, Marko Sibanda, Charles Charamba, Paul Matavire And Jairos Jiri Band, Ja Prayzah, Leonard Zhakata, Mai Charamba, Ndinokudai Baba, System Tazvida, Jaziel Brothers
在此页面中,您可以下载和收听津巴布韦 音乐免费MP3歌曲: Live On Stage Part 2, Baba Namai, Mundikumbuke, Chokopokopo, Ntshebe 1, Matsotsi Haagerane, Moyo Wangu, Nyaya Dzerudo, Chengetai, Tsviriyo, Pane Ziya Pane Dovi, Ndirangarirei, Children Of Destiny Zimbabwe Gospel Music, Charakupa, Ndiridze Mhere, Ngo Wam
下载最好的津巴布韦 音乐 mp3歌曲免费.你的Android,iPhone,iPad的,黑莓,诺基亚,三星,西门子,摩托罗拉,索尼爱立信,其余的手机,听MP3歌曲.


text:
Mwari Anoona Sei Kubatana Kwezvitendero?
“Chitendero chinoita kuti tibatane here kana kuti tisawirirana?” Mubvunzo uyu wakabvunzwa vaverengi vepepanhau rinonzi The Sydney Morning Herald. Pane vakapindura, vakawanda vacho vanenge 89 muzana (89%), vaiona sokuti chitendero chinoita kuti tisawirirana.
VANOTSIGIRA kuti zvitendero zvibatane vanoona nyaya yacho zvakatosiyana neizvi. Eboo Patel uyo akatanga sangano rokuita kuti zvitendero zvibatane rinonzi Interfaith Youth Core akati: “Hapana chitendero chisingakoshesi kuva netsitsi . . . , chisingakoshesi kuchengetedzwa kwezvakatipoteredza . . . , chisingakoshesi kubata vamwe zvakanaka.”
Ichokwadi kuti vaBhudha, veChechi yeRoma, vemachechi akabuda muRoma, vaHindu, vaMuslim, nevamwewo vakawanda, vanomboshandira pamwe kuti vapedze urombo, varwire kodzero dzevanhu, vamise zvachose kushandiswa kwezvimbambaira, uye kuti vakurukure nyaya dzezvakatipoteredza. Zvitendero zvakasiyana-siyana zvinombosangana kuti zvikurukure kuti zvingaita sei kuti zvibatane uye kuti zvikurudzirane. Vanopemberera kusiyana kwavakaita vachishandisa makenduru anenge achibvira, mitambo inoitwa panguva dzakarongwa, mimhanzi, minyengetero, nezvimwewo.
Kuita kuti zvitendero zvibatane ndiko here kunoita kuti kusawirirana kwazvo kupere? Mwari ari kugadzirisa zvinhu panyika nokuita kuti zvitendero zvibatane here?
INONGOVA NYAYA YOKUTI CHERO ZVITENDERO ZVABATANA HERE?
Rimwe remasangano makuru anoita kuti zvitendero zvibatane rinotodada kuti sangano raro rine zvitendero zvinopfuura 200 uye rinowanika munyika 76. Rinoti chinangwa charo ndechokuita kuti “zvitendero zvirambe zvichidyidzana zuva nezuva.” Asi zviri kuitika zvinoratidza kuti kuzvitaura kuri nyore pane kuzviita. Somuenzaniso, vanoronga mafambiro ezvinhu musangano racho vakati bumbiro ravo raifanira kunyorwa nokungwarira kuti risagumbura zvitendero zvakawanda zvakasaina bumbiro racho. Nei? Chimwe chikonzero ndechokuti pakava nokusawirirana panyaya yokuti Mwari aifanira kunyorwawo here mubumbiro racho. Saka havana zvachose kuzonyora nezvaMwari kana kumbotaura nezvake.
Kutenda kunenge kuchine basa rei kana Mwari akasataurwa nezvake? Uyewo sangano iroro rokuita kuti zvitendero zvibatane rinenge rasiyana papi nemasangano anoyamura? Ndokusaka sangano rambotaurwa nezvaro richizviti “isangano rinokurudzira kubatana,” kwete sangano rezvitendero.
CHITENDERO CHINONGOFANIRA KUKURUDZIRA UNHU HWAKANAKA CHETE HERE?
Mumwe mutungamiriri wechiBhudha anodanwa kuti Dalai Lama uyo anozivikanwa nokutsigira kubatana kwezvitendero akati, “Dzidziso dzezvitendero zvose zvikuru dzinokurudzira zvinhu zvakafanana zvinoti: rudo, tsitsi, uye kukanganwira.” Akawedzera kuti: “Chinonyanya kukosha ndechokuti tinofanira kuratidza unhu uhwu zuva nezuva.”
Ichokwadi kuti unhu hwakadai serudo, tsitsi, uye kukanganwira hunokosha. Jesu akataura murayiro unokosha unoti: “Naizvozvo, zvinhu zvose zvamunoda kuti vanhu vakuitirei, vaitireiwo saizvozvo.” (Mateu 7:12) Asi kutenda kwechokwadi kunongoreva kukurudzira kuita zvakanaka chete here?
Achitaura nezvevakawanda vaiti vanoshumira Mwari munguva yake, muapostora Pauro akati: “Ndinovapupurira kuti vanoshingairira kushumira Mwari; asi havazviiti maererano nezivo yakarurama.” Nemhaka yei? Pauro akati, ‘nokuti vakanga vasingazivi kururama kwaMwari,’ saka “vakatsvaka kumisa kururama kwavo pachavo.” (VaRoma 10:2, 3) Sezvo vakanga vasingazivi chaizvo zvaidiwa naMwari kuti vaite, kutenda kwavo uye kushingaira zvakanga zvisingabatsiri.—Mateu 7:21-23.
BHAIBHERI RINOTII NEZVEKUBATANA KWEZVITENDERO
Jesu akati, “Vanofara vanoita kuti pave norugare.” (Mateu 5:9) Jesu akararama maererano nezvaaiparidza kuburikidza nokusatsigira zvokurwisana, uye nokuudza vanhu vezvitendero zvakasiyana-siyana mashoko erugare. (Mateu 26:52) Vaya vakateerera vakabatanidzwa nerudo rukuru. (VaKorose 3:14) Asi Jesu aingoda kuti vanhu vaibva kwakasiyana-siyana vabatane uye vagarisane zvakanaka chete here? Akabatana navo pamanamatiro avo here?
Vatungamiriri vechitendero chevaFarisi nechevaSadhusi vaipikisa Jesu zvakasimba, vachitotsvaka kumuuraya. Jesu akaita sei? Akarayira vadzidzi vake kuti: “Varegei vakadaro. Ivo vatungamiriri mapofu.” (Mateu 15:14) Jesu haana kumboda kubatana nevanhu ivavo muzvitendero zvavo?
Nokufamba kwenguva, pakatangwa ungano yechiKristu muKorinde, kuGirisi, guta raizivikanwa nokuva nezvitendero zvakasiyana-siyana. VaKristu vemunzvimbo yacho vaifanira kuita sei? Muapostora Pauro akanyatsoratidza kuti vaisafanira kubatana nezvimwe zvitendero paakanyora kuti: “Kururama kune ushamwari hwei nokusateerera mutemo? Kana kuti chiedza chine mugove wei nerima? Uyezve, Kristu naBheriari [Satani] vanotsinhirana pachii?” Akazowedzera kuti: “Naizvozvo ibvai pakati pavo, muzviparadzanise.”—2 VaKorinde 6:14, 15, 17.
Zviri pachena kuti Bhaibheri haritsigiri kubatana kwezvitendero. Asi ungabvunza kuti, ‘Chii chingaitwa kuti vanhu vabatane zvechokwadi?’
KUITA KUTI VANHU VABATANE ZVECHOKWADI
Nyika dzinenge 15 dzakaisa misoro pamwe chete dzikaita kuti pave nemuchina uri mudenga wakagadzirwa zvinoshamisa, unotenderera nyika yose, unonzi International Space Station. Unofunga kuti vaizobudirira here kudai vasina kuwirirana kuti vaizoshandisa purani ipi?
Izvozvo ndizvo chaizvo zviri kuitika panyaya yokuedza kuti zvitendero zvibatane. Kunyange zvazvo vachiedza kukurudzira kubatana nokuremekedzana, havasi kuwirirana kuti votevedzera mitemo ipi kuti vave nokutenda. Saka vanoramba vasingawirirani panyaya yedzidziso neyetsika.
Bhaibheri rine mitemo yaMwari yakaita sepurani. Tinogona kuita kuti mararamiro edu ose aenderane nezvinotaurwa neBhaibheri. Vaya vakabvuma zvarinodzidzisa, vakarega rusaruraganda uye rusarura runowanika muzvitendero uye vakadzidza kushandira pamwe chete murunyararo uye vakabatana. Mwari akagara ataura izvi achiti: “Ndichaita kuti marudzi achinjire kumutauro wakachena, kuti ose zvawo adane zita raJehovha, kuti amushumire akabatana.” Kubatana kunobva pakuva ne“mutauro wakachena,” kureva chokwadi chaMwari chinoratidza manamatiro atinofanira kuita.—Zefaniya 3:9; Isaya 2:2-4.
Zvapupu zvaJehovha zvinokukoka kuti ushanyire Imba yoUmambo iri pedyo nekwaunogara kuti uzvionere wega runyararo nokubatana kwavakaita.—Pisarema 133:1.


text:
Sera (rezvinorarama)
Nhengo dzose dzezvinhu zvinorarama dzakaumbwa nemasera (cells) anova ndizvo zvikamu zviduku zvinokwanisa kuita mabasa anoraramisa zvinhu zvipenyu. Kune marudzi akawanda emasera ane mabasa akasiyana uye zvimiro zvakasiyana.
Masera anonyanya kutaurwa nezvawo masera ezvesikarudzi zvinobva kuhadzi nehono yemhuka kana dzinde. Panobatana masera zvesikarudzi ndipo panotanga kuwumbwa chibereko kana mwana wezera rinotevera.
Shoko rokuti dowo rinobva pakufananidzirwa kwedowo rinowanikwa pachizinga chinogadzirirwa huchi nenyuchi chine madowo ane kuumbwa kwakaita gonyanhanhatu (hexagon). Kuumbwa kwakaitwa chizinga nekubatana kwemadowo kunoda kufanana nekuumbwa kwakaitwa nhengo dzemuviri nemadowo ari kutaurwa pano.


text:
Hurongwa hwaMwari hwoRuponesoRelated Media
1 Johani 5:11-12 Uye uku ndiko kupupura kuti: Mwari akatipa upenyu husingaperi, uye upenyu uhu huri muMwanakomana wake. Uyo ane Mwanakomana ane hupenyu; uyo asina Mwanakomana waMwari haana upenyu.
Ndima iyi inotitaurira kuti Mwari akatipa hupenyu husingaperi, uye kuti upenyu uhu huri muMwanakomana wavo, Jesu Kristu. Namamwe mashoko, nzira yokugamuchira upenyu husingaperi kugamuchira Mwanakomana waMwari. Mubvunzo ndowekuti, Ko munhu anogamuchira sei Mwanakomana waMwari?
Dambudziko roMunhu
Kuparadzaniswa naMwari
Isaya 59:2 Asi zvakaipa zvenyu zvakakuparadzanisai naMwari wenyu; zvivi zvenyu zvakavanza chiso chake kwamuri kuti arege kunzwa.
VaRoma 5:8 Asi Mwari anoratidza rudo rwake kwatiri pakuti: Tichiri vatadzi, Kristu akatifira.
Maringe nendima yaVaRoma 5:8, Mwari vakaratidza rudo rwavo kuburikidza norufu rwoMwanakomana wavo. Chikonzero nei Kristu vakafira zvivi zvedu? Nokuti magwaro matsvene anotaura kuti vanhu vose vakatadza. Chitadzo, chivi, kanakuti chitema, kutaira, kushota kana kukundikana kusvika pakatarwa naMwari. Bhaibheri, shoko raMwari rinotaura kuti “...vose vakatadza uye vakasasvika pakubwinya (kutsvene kuzere) kwaMwari.” Namamwe Mashoko, zvivi zvedu zvinotiparadzanisa naMwari mutsvene, Mwari vakarurama uye vanotonga zvakarurama nokudaro Mwari vanofanira kutonga munhu mutadzi.
Habhakuki 1:13a Meso enyu akachena zvokuti haangatarisi zvakaipa; hamungatenderi zvakaipa.
Kusakwana kwemabasa edu
Magwaro matsvene anotidzidzisa kuti hapana kunaka kwemunhu, kana kuzviita mutsvene kwemunhu, kana mabasa akanaka angaitwa nemunhu, kana zviito zvechinamato zvinogona kuita kuti munhu agamuchirwe naMwari kana kugonesa munhu kuti apinde denga. Munhu anozviti akanaka, munhu wechinamati, munhu akaipa pamwe nemunhu asina chinamati vose vane rimwe. Vose havana kukwana pakururama kwaMwari. Mushure mekukurukura pamusoro pevakadai mutsamba yaakanyorera vaRoma 1:18 kusvika vaRoma 3:8, muApostora Pauro anotaura kuti vose maJudha navaHedheni vari pasi pezvivi, vuye kuti “Hakuna akarurama, kunyange nomumwe” vaRoma 3:9-10. Kupamhidzira kushoko iri tinowana kutaura kwendima inotevera:
VaEfeso 2:8-9 Nokuti makaponeswa nenyasha, kubudikidza nokutenda, uye izvi hazvibvi kwamuri, chipo chaMwari, kwete nemabasa kuti parege kuva nomunhu anozvikudza.
Tito 3:5-7 Akatiponesa kwete nekuda kwezvinhu zvakarurama zvatakaita, asi nokuda kwetsitsi dzake. Akatiponesa kubudikidza nokuberekwa patsva nokuvandudzwa noMweya mutsvene, uyo waakadurura wakawanda kwazvo pamusoro pedu kubudikidza naJesu Kristu Muponesi wedu, kuitira kuti mushure mokunge tashayirwa mhosva nenyasha dzake, tive vadyi venhaka tiine tariro youpenyu husingaperi.
VaRoma 4:1-5 Zvino tichati Abhurahama, tateguru wedu panyama akawaneiko pazviri? Nokuti dai Abhurahama akashayirwa mhosva nemabasa angadai aine chinhu chokuzvirumbidza nacho, asi kwete pamberi paMwari. Ko rugwaro runoti kudiniko? Abhurahama akatenda Mwari uye kukanzi kwaari ndiko kururama. Zvino munhu kana achiita basa mubairo wake hautorwi sechipo chokungopiwa, asi somubairo wakamufanira. Asi kumunhu asingashandi asi achitenda Mwari uyo anoshayira mhosva munhu akaipa kutenda kwake kuchanzi kwaari ndiko kururama
Zvisinei nokuti kunaka kwomunhu kwakadini hazvigoni kuenzaniswa naMwari. Mwari akarurama zvizere. Nokudaro Habhakuki 1:13 inotionesa kuti Mwari akarurama zvakakwana haagoni kuwadzana nani kana ani zvake ane kururama kusina kukwana. Kuti Mwari vatigamuchire tinofanira kunge takakwana saivo. Pamberi paMwari takashama, kunze kwaMwari hatina mubatsiri, uye tinoshaiwa tariro matiri. Hapana mararamiro akanaka atinogona kuita pachedu angagone kutipinza denga kana kutiwanisa upenyu husingaperi. Zvakadaro mhinduro ndeipi?
Mhinduro yaMwari
Mwari haazi mutsvene basi watisingagone kusvikira tomene nekururama kwedu, asi Mwari Rudo zvekare uye azere nenyasha pamwe ne tsitsi. Nokuda kwerudo rwake, nenyasha dzake Haana kutisiya tisina tariro nemhinduro.
VaRoma 5:8 Asi Mwari anoratidza rudo rwake kwatiri pakuti: Tichiri vatadzi, Kristu akatifira.
Aya ndiwo mashoko omufaro, namamwe mashoko nhau dzakanaka dzeBhaibheri, iro shoko reVhangeri nekumwe kutaura. Ishoko riripamusoro pchipo chaMwari, mwanakomana wavo amene akava munhu, akararama asina chivi, akafa rufu rwokuroverwa pamuchinjikwa achifira zvivi zvedu, akamutsva kubva muguva kuratidza pachena kuti aivaMwana waMwari, uye kuratidza kukosha kworufu rwake panzvimbo yedu
VaRoma 1:4 Uye akaratidzwa nesimba kubudikidza naMweya Mutsvene kuti ndiye Mwanakomana waMwari, nokumuka kwake kubva kuvakafa;
VaRoma 4:25 Akaiswa kurufu nokuda kwezvivi zvedu uye akamutswa kuvapenyu nokuda kwokushayirwa mhosva kwedu
2 VaKorinde 5:21 Mwari akaita kuti uyo akanga asina chivi ave chivi nokuda kwedu, kuitira kuti maari tive kururama kwaMwari
1 Petro 3:18 Nokuti Kristu akafira zvivi zvavose kamwe chete; akarurama nokuda kwavasakarurama, kuti akuuyisei kunaMwari. Akaurayiwa mumuviri asi akararamiswa noMweya.
Tinogamuchira sei mwana waMwari?
Nokuda kwebasa rakapedzwa naJesu kristu pamuchinjikwa, Bhaibheri rinoti “Ane Mwanakomana ane hupenyu” Tinogona kugamuchira mwanakomana waMwari Jesu Kristu, saMuponesi nokutenda kwedu, tichivimba naye norufu rwake achifira zvivi zvedu.
Johane 1:12 Asi kuna vose vakamugamuchira, kuna avo vakatenda muzita rake, akavapa simba rokuti vave vana vaMwari.
Johani 3:16 Nokuti Mwari akada nyika nokudaro, kuti akapa Mwanakomana wake mumwe oga, kuti ani nani anotenda kwaari arege kufa asi ave noupenyu husingaperi. Nokuti Mwari haana kutuma Mwanakomana wake panyika kuti atonge nyika, asi kuti nyika iponeswe kubudikidza naye. Ani naani anotenda kwaari haatongwi, asi ani naani asingatendi atotongwa nokuti haana kutenda muzita roMwanakomana mumwe oga waMwari.
Izvi zvinoreva kuti mumwe no mumwe wedu anouya kunaMwari nenzira imwe: (1) chokutanga, semutadzi anonzvisisa kuipa kwake kwake, (2) chechipiri, mutadzi anonzwisisa kuti hapana mabasa angaitwa nemunhu anga muponesa, uye (3) chechitatu, kuvimba zvizere pana Kristu oga nokutenda maari bedzi kuti uponeswe.
Kana uchida kugamuchira uye nokuvimba naJesu Kristu so muponesi wako, ungada kuratidza kutenda kwako nomunamato uri nyore wokubvuma zvivi, wogamuchira kuregererwa uchiisa kutenda kwako munaKristu kuti akuponese.
Kana wavimba naKristu sokudaro, unofanira kudzidza zvoupenyu hutsva uhwu uye kuti ungaenderera mberi sei uchifamba nakristu. Unogona kutanga nokuverenga zvinyorwa zvinotevera zvinonzi “Ma ABC okukura muchiKristu”. Zvinyorwa izvi zvinokutora nhano imwe neimwe kupfuura nemuzvidzidzozvine hwaro hweshoko raMwari zvichikubatsira kuvaka nheyo yakasimba yokutenda kwako munaKristu
Related Topics: Soteriology (Salvation)


text:
Munyayi
Munyayi munhu anoshanda semutumwa achifambisa mashoko pakati pemhuri mbiri dziri kuroorerana. Nguva dzose munyai munhu wechirume anosarudzwa kumhuri yemurume ari kunoroora. Munyayi ndiye anononzwa kuti tezvara ari kutema pfuma yakawanda sei, achizoturikira mashoko aya kune mukwasha auya kuzoroora. Munyayi ndiye zvakare anodzosa mhinduro dzezvichemo kana kubvumira kwemukuwasha.
Pakubata basa iri, munyai anobatsirwa natete vemusikana vanofanirwa kunge vachiziva tsika dzemusha waberekwa musikana uye vachiziva vanhu vemo kuitira pakutaura ukama hwevanhu kana vasangana mhuri mbiri.
Kune mamwe matunhu munyayi anodainzwa kunzi sadunzvi kana kuti dunzvi
In English "munyayi" is a go-between when a man goes to pay the bride price at her future wife's family.


text:
Bvungapfunga
Mhute kana yakanyanya kukora inonzi bvungapfunga. Musiyano uripo pakati pemhute nebvungapfunga kuwanda kwacho kunodzivira kuwona zviri mberi. Mhute ikange yakora zvokuti zviri panhambwe inokwana 200m hazvichaoneke; ndipo painonzi bvungapfunga.
Mhute chiitiko chinoonekwa kana tumadonhwe twemvura tuchiyangarara mumhepo. Mhute inoitika ichikonzerwa nemamirio ekunze kana kuti pakutubuka kwechikwatamabwe. Inonyanaya kuonekwa apo pane mhepo inotonhora iri pamusoro pemvura inodziya. Kumwe kuitika kwemhute kunoonekwa pakufema pamusi wekuti kunze kune chando. Kupfungaira kunoonekwa kuchibuda pamuromo nemhuno inotova mhute.
MuZimbabwe mhute inoonekwa pedyo nemadhamu munguva yechando; chiitiko ichi chinoonekwa rungwanani padhamu reMazowe. Mhute inokonzera kuti zviri kure zvisanatse kuonekwa, zvokuti vatyairi vemuchovha vanonetseka kuona kwavari kuenda.


text:
Kukorora Simbi
Kukorora simbi (metal extraction in English) zvinoreva kuita mabasa eshandura dzinobuditsa simbi kubva muchitofu, hutapiri hwesimbi huchiwedzerwa kudzamara simbi yasvika pakunatswa.
Mazwi anoshandiswa[chinja | edit source]
Mhandamabwe michina inobanda matombo echitofu. Matombo anenge abva pasi pemugodhi kuti anotsemurwa kuti ave madiki. Matombo echitofu anenge aputitswa pasi pemugodhi anobuditswa akakura kuita 20-50 cm. Matombo aya anotsemurwa neshaya (dzesimbi hukutu) dzemhandamabwe dzinorova nekumanika matombo aya pakati, izvi zvichikonzera matombo aya kuti atsemuke. Panozopera basa remhandamabwe, matombo anenge apwanyiwa atsetseka kuita 2-5 cm.
Chigayo (Mill in English) muchina unotsetsa chitofu chinenge chabva kubandwa ne mhandamabwe. Chitofu chinotsetsewa kusika chaita sejecha chiine tsanga dziri pasi pe 100 micrometer.
Kutapidza zvinoreva kupatsanura muchegwa wakakosha nemuchegwa wemanyara. Muchegwa ndiwo matombo akatakura simbi; aya matombo anochengetwa achipinda mune dzimwe shandura dzinowedzera hutapiri hwesimbi. Chinangwa chekutapidza ndechekuti pakupedzisira simbi ive ine hutapiri hunoramba huchikwira kudzamara yasvika pakunatswa.
Muchegwa wemanyara (gangue mineral) zvinoreva muchegwa uri muchitofu unoraswa nokuti hauna mari. Mambara ndiwo matombo asiri kudiwa asina kukosha; aya matombo anoraswa kumotoro achingobva pasi pemugodhi.
Kunatsa zvinoreva kuchenesa simbi kunobvisa manyara asingadiwe musimbi iyi. Kunatswa kunonyanya kutaurwa kana simbi yava kusvika pahutapiri hungaita 90% yesimbi. MuZimbabwe tine: Bindura Smelter and Refinery; Empress Nickel Refinery; Zimasco; ZimAlloys, dzinova Kambani dzinonatsa simbi.


text:
Muduso
Muduso (finance in English) zvinoreva kuwanikwa nokumanejewa kwemari, nokubatwa kwose kwemari pane kutenga nekutengeserana. Boka riri kuripa mari kana kupa mari pane chinhu chiri kutengewa rinonzi riri kudusa. Mari yacho iri kupiwa inonzi muduso zvakare.
Gurukota rinowona nezveMuduso ndiTendai Biti.
Kupiwa kweZita[chinja | edit source]
Mukutaura kwemazuva ano unonzwa kuchinzi:
- Wotodusa kana uchida kuti zvifambe - kureva kuti ipa mari - "finance".
- Takaenda kunoshanya kuKariba, kambani yedu ndiyo yakapa muduso werwendo urwu - we went to visit Kariba and our company financed the trip.
Tikatarisa kukura kwakaita mutauro weEnglish tinoona vaikwereta mazwi kune mimwe mitauro uye mamwe mazwi akatanga ari "slang" akazopinda mukutaura kwemazuva ose achitoshandiswawo kumabasa nevakuru. Shoko rokuti muduso rinenge rakafanira kutsanangura chinonzi "finance".
Muenzaniso[chinja | edit source]
Chinyorwa chiri pano vazhinji vanokwanisa kuchinzwisisa nokuturikira kuenda kuEnglish zviri nyore
- Pane zambuko rakavakwa rinoyambuka rwizi Zambezi paChirundu. Muduso wokuvaka zambuko iri wakabva kuJapan, Bhanga guru rekuJapan ndiro rakadusa.
- Mukuturikira kunonzi. A bridge was built that crosses the Zambezi river at Chirundu. The bridge was built with finance from Japan, the Bank of Japan financed the project.